1-модда. Лизинг тўғрисидаги қонунчилик\nЛизинг тўғрисидаги қонунчилик лизингни амалга ошириш пайтида юзага келадиган муносабатларни тартибга солади ҳамда ушбу Қонун ва бошқа қонунчилик ҳужжатларидан иборатдир.\nАгар Ўзбекистон Республикасининг халқаро шартномасида Ўзбекистон Республикасининг лизинг тўғрисидаги қонунчилигида назарда тутилганидан бошқача қоидалар белгиланган бўлса, халқаро шартнома қоидалари қўлланилади.\nлизинг шартномаси даври учун лизинг тўловларининг жорий дисконтланган (ҳисобга олинган) қиймати лизинг объектининг лизингга топшириш пайтидаги жорий қийматининг тўқсон фоизидан ортиқ бўлса. Жорий дисконтланган (ҳисобга олинган) қиймат бухгалтерия ҳисоби тўғрисидаги қонунчиликка мувофиқ белгиланади.\n(2-модда биринчи қисмининг бешинчи хатбошиси Ўзбекистон Республикасининг 2021 йил 21 апрелдаги ЎРҚ-683-сонли Қонуни таҳририда — Қонунчилик маълумотлари миллий базаси, 21.04.2021 й., 03/21/683/0375-сон)\nДавлат органларида рўйхатдан ўтказилиши талаб этиладиган лизинг объектлари қонунчиликда белгиланган тартибда лизинг берувчининг ёки лизинг олувчининг номига расмийлаштирилади.\nЛизинг шартномаси ёзма шаклда, қонунчиликда белгиланган тартибда тузилади.\nЛизинг шартномасига қонунчиликка мувофиқ бошқа шартлар ҳам киритилиши мумкин.\nЛизинг шартномасини ўзгартириш ва бекор қилиш, агар қонунчиликда ва шартномада бошқа тартиб назарда тутилган бўлмаса, тарафлар келишувига биноан амалга оширилиши мумкин.\nлизинг олувчининг лизинг объектидан қандай шароитларда фойдаланаётганлигини ва уни белгиланган мақсадига мувофиқ ишлатаётганлигини лизинг шартномаси шартларига ҳамда қонунчилик талабларига мувофиқ назорат қилиш;\n(11-модда биринчи қисмининг иккинчи хатбошиси Ўзбекистон Республикасининг 2021 йил 21 апрелдаги ЎРҚ-683-сонли Қонуни таҳририда — Қонунчилик маълумотлари миллий базаси, 21.04.2021 й., 03/21/683/0375-сон)\nқонунчиликда ёки лизинг шартномасида назарда тутилган ҳолларда ва тартибда лизинг олувчидан лизинг объектини талаб қилиб олиш;\nЛизинг олувчи қонунчиликда белгиланган бошқа ҳуқуқларга эга бўлиши ва ўзга мажбуриятларни бажариши мумкин.\n(12-модданинг олтинчи қисми Ўзбекистон Республикасининг 2021 йил 21 апрелдаги ЎРҚ-683-сонли Қонуни таҳририда — Қонунчилик маълумотлари миллий базаси, 21.04.2021 й., 03/21/683/0375-сон)\nСотувчи қонунчиликка ва шартномага мувофиқ ҳуқуқларга эга бўлади ва мажбуриятларни бажаради.\nЛизинг олувчи банкрот бўлган, унинг мол-мулки хатга олинган ёки мусодара қилинган тақдирда, лизинг объекти лизинг олувчининг умумий мол-мулкидан ажратилади ва лизинг берувчига қайтарилиши лозим, у мол-мулкни ўз хоҳишига кўра тасарруф этиши мумкин. Лизинг берувчига зарарни қоплаш тартиби қонунчилик билан белгиланади.\nЛизинг берувчи ва лизинг олувчи ўзаро келишган ҳолда қонунчиликка мувофиқ лизинг объектини жадал амортизация қилишни қўллаш ҳуқуқига эга.\nПул суммаларини ундириш тартиби қонунчиликда белгиланади, ундирувни лизинг объектига қаратиш эса ундирувни гаров нарсасига қаратиш учун назарда тутилган тартибда амалга оширилади.


Шарх сураси – КУН УЗ\nГлавная / Маданият / Шарх сураси\n03.03.2018\tМаданият Comments Off on Шарх сураси 1,796 Показы\n1. (Эй Мухаммад,) Биз куксингизни очмадикми?\nПайгамбарлик огир юкини кутара олишлари учун, Аллох таоло Расулуллох соллаллоху алайхи ва салламнинг муборак калбларини очиб куйди. Шу сабаб у зот вахий таълимотларини кабул килдилар, имон ва хикматларни куксиларига жо айладилар.\n2-3. Биз елкангизни босиб турган (огир) юкингизни олиб куйдик.\nАллох Уз Расулига пайгамбарлик ва рисолат юкини енгил килиб куйди. Натижада у зот калблари хотиржам холда даъват киладиган, имон йулида хар кандай синовларга бардош берадиган юксак хулк сохибига айландилар. Колаверса, Аллох бандаларидан аксарияти калбини Исломга мойил килиб куйди. Баъзи муфассирлар бу оятни “Биз жохилият даврида килган “гунох”ларингизни кечирдик” деб тафсир килишган.\n4. Ва Биз Сизнинг зикрингизни баланд килдик.\nАллох таоло дунё ва охиратда Мухаммад соллаллоху алайхи ва саллам макомларини юкори кутарди. Буни у зот бутун оламларга рахмат килиб юборилишлари, шаходат, азон, такбир, ташаххудда Расулуллох номлари зикр килиниши, муминлар у зотга саловот ва саломлар йуллашлари, итоат этишга амр килинишлари мисолида куришимиз мумкин.\n5. Албатта кийинчилик кетидан енгиллик бор.\nАгар банда сабр билан Аллохга таваккул килса, танглик ортидан кенглик, машаккатдан сунг енгиллик, албатта келади.\n6. Албатта машаккат ортидан осонлик бор.\nБу ерда муминлар сабрга чакирилиб, мусибат ва кургиликлар вактинча экани, хали олдинда ёруг кунлар кутиб тургани яна бир бор таъкидланмокда. Хасан розияллоху анху ривоят килади: “ – Албатта кийинчилик кетидан енгиллик бор – ояти нозил булганда, Расулуллох соллаллоху алайхи ва саллам: “Хурсанд булинглар, сизларга енгиллик келди. Битта машаккат икки енгилликни зинхор енга олмайди”, дедилар” (Ибн Жарир, Ибн Мардавайх ва Абд ибн Хумайд ривояти).\n7. Бас, качон фориг булсангиз, (ибодатга) харакат килинг.\nЯъни: дунё ишларидан, бандаларни даъват килишдан фориг булсангиз, Аллохга ибодат килинг, У Зотга дуо килиб, хожатларингини суранг, ибодатда мустахкам булинг!\n8. Ва Парвардигорингизга рагбат килинг.\nАмалларингизга савобни факат ва факат Аллохдан умид килинг, У Зотга дуо-илтижо ва тазарру килинг!\nПред. Узбекистонда ЙТХ туфайли йилига канча киши халок булаётгани айтилди\nСледующая Туйдаги уйлар\nМактаб формаси бекор килиндими?


Қулаëтган тизимлар тузумни ҳам қулатиши мумкин\n26 октябр 2021, Тошкент вақти: 01:10\nТошкент-Фарғона магистрал йўли.\nБўҳронларни ўрганиш халқаро гуруҳи эълон қилган янги ҳисобот “Марказий Осиë: Емирилиш ва Таназзул” деб номланади. Тадқиқот хулосасига кўра¸ йил сайин емирилиб бораëтган инсоний потенциал ва жисмоний инфратузилма минтақа эртасининг бугунидан-да ëмонроқ бўлишидан берилаëтган огоҳлантирув сигналидир.\n“Беш йил ëхуд ўн йил ичида мактабларда дарс берадиган ўқитувчилар¸ беморларни даволовчи дўхтирлар қолмаслиги ва электрсиз¸ газсиз ўтириш кундалик нормага айланиши мумкин”¸ деб ëзади ўз янги ҳисоботи хулосасини бир жумлага туширган Бўҳронларни ўрганиш халқаро гуруҳи.\nВақт бу минтақа ва унинг халқи зарарига ишламоқда. Совет замонида қурилган мактаблар¸ шифохоналар¸ завод-фабрика ва йўллар қулаб¸ емирилиб бормоқда. Оқибатда¸ бутун минтақа маориф¸ соғлиқни сақлаш¸ транспорт ва ëнилғи инфратузилмаларининг систематик қулаши даврига кирмоқда. Бундай қулаш эса¸ шундоқ ҳам ўта қалтис минтақадаги ижтимоий кескинликни янада кучайтиради ва яқин келажакдаги можаролар учун асос бўлиши мумкин”¸ дейилади ҳисобот хулосасида жумладан.\nСобиқ СССР даврида ягона транспорт ва ëнилғи тизимига бирлашган минтақанинг беш давлати мустақилликдан сўнг бирликда ишлашни истамадилар ва ҳар бири бу борада ўз йўлидан боришни афзал билди. Оқибатда¸ бугун Қирғизистон ва Тожикистон каби камбағал давлатларда инсоний ва жисмоний инфратизимлар жар ëқасига келди¸ Ўзбекистон ва Туркманистон¸ сиртқи ялтироқликка қарамай¸ айни жар томон кетмоқда¸ ҳатто минтақадаги энг кучли иқтисод саналмиш Қозоғистон ҳам айни масалада кескин тақчилликка учрамоқда¸ дейилади ҳисоботда.\nТожикистон ва Қирғизистонда мустақилликдан бери деярли янги йўллар¸ янги мактаб ва касалхоналар¸ завод-фабрика ва йўллар қурилмаган бўлса¸ Ўзбекистонда бундай қурилишлар бўлган эса-да¸ улар системик муаммоларга барҳам бера олмаган. Ҳисобот муаллифи¸ Бўҳронларни ўрганиш халқаро гуруҳининг Марказий Осиë дастури раҳбари Пол-Квин Жаж¸ Ўзбекистондаги инсоний потенциал ва жисмоний инфратузилмага оид ишончли маълумот олишнинг ўта қийинлиги ҳақиқий вазиятни ойдинлаштиришни қийинлаштираëтганини айтади.\n- Ўзбекистон бўйича бирор иш қилиш кўпгина омиллар боис ўта қийинлигича қолмоқда. Ўзбекистон нафақат минтақадаги энг авторитар¸ балки давлатга оид аксар маълумотларни ўта сир сақлайдиган режимдир.\nҚайсики давлат¸ ўзининг фундаментал тизимлари вазиятига оид маълумотни яширишга уринса¸ билаверингки¸ уларнинг яширадиган нарсаси бор ва ҳақиқий маълумот режимни шарманда қилиши мумкин. Шу боис биз¸ янги ҳисоботимизда ҳам расмий маълумот олиш имконсиз бўлгани боис¸ ўз йўлимиздан бордик ва бу ишда асл вазиятдан яхши хабардор мутахассисларга таяндик¸ дейди Озодлик билан суҳбатда Пол Квин Жаж.\nҚўшни Қирғизистон ва Тожикистондан фарқли¸ Ўзбекистонда мустақиллик йўлларида бир неча йўналишда халқаро стандартларга мосланган магистрал ва темир йўллар қурилди¸ шахсан президент Каримов ташаббуси билан мамлакатнинг ҳар бир район ва шаҳрида янги коллежлар қурилди¸ шаҳарларда Ғарб андозаларидаги кўп тармоқлик касалхона ва поликникалар қурилди. Бу ишларга халқаро донор ва сармоядорларнинг юзлаб миллионлаб доллар пуллари сарфланди.\nАммо Халқаро бўҳронларни ўрганиш гуруҳи таҳлилчиси Пол Квин Жаж¸ тадқиқот давомида¸ Ўзбекистонда кўз-кўз қилинаëтган бу улкан қурилишлар мамлакатни инқироздан сақлаб қолиш учун етарли эмас¸ деган хулосага келганини айтади.\n- Ўзбекистондаги манбаларимиз¸ ўзлари ихтисослашган билимга асосан режимнинг бу каби ялтироқ баëнотлари билан унинг асл ҳаракатлари ўртасида жуда катта жарлик борлигини айтишди.\nТошкент мамлакатдаги иқтисодий ўсиш кўрсаткичларининг йилдан-йилга ўсаëтгани¸ транспорт ва энергетика тизимларининг йил сайин такомиллашиб бораëтгани ва бундан халқ фаровонлиги ошиб бораëтганини иддао қилади. Аммо биз тадқиқот давомида бундай даъвони тасдиқловчи ишончли далил-исбот топа олмадик. Аксинча¸ манбаларимиз Ўзбекистонда ривожланиш эмас¸ аксар соҳаларга орқага кетиш бўлаëтганини билдирдилар¸ дейди Бўҳронларни ўрганиш халқаро гуруҳининг Марказий Осиë дастурлари раҳбари Пол-Квин Жаж.


Самарқандда табиий сиқилган газда ишловчи биринчи автобус тақдимот қилинди\n10:55 / 31.07.2015\nСамарқанд автомобиль заводи CNG двигателли, Евро-4 экологик стандартига жавоб берувчи илк автобусни чиқарди.\n30 июль куни Япониянинг ISUZU Motors директори Сусуму Хосои бошчилигидаги делегациянинг Ўзбекистонга расмий ташрифи доирасида Самарқанд автомобиль заводига ташриф амалга оширилди. Унда табиий сиқилган газда ишловчи (CNG) двигателли биринчи автобус тақдимот қилинди.\nCNG двигателли автомобилларнинг экологик ҳамда иқтисодий томондан фойдалилиги эътиборга олиниб, унга бўлган талаб юқори бўлиши тахмин қилинмоқда. Ушбу тенденцияларни назарда тутиб, Самарқанд автомобиль заводи ISUZU Motors билан ҳамкорликда шундай йўловчи автобусларини ишлаб чиқариш ҳақида қарор қабул қилганди.\nЯпониялик делегацияга намойиш этилган янги автобус намунаси меҳмонлар томонидан илиқ қарши олинди. Ушбу автобус Ўзбекистонда йўловчи автобусларини ишлаб чиқаришни янги сифатли босқичга олиб чиқади.\nДелегациянинг Самарқандга ташрифи арафасида 29 июль куни Тошкентда томонлар ўртасида битим имзоланди. Унга кўра, “Самарқанд автомобиль заводи”МЧЖнинг таъсис этувчилари таркибига Япониянинг ISUZU Motors Ltd. компанияси ҳам кирди.


Ўзбекистон бош прокурори ўринбосари билан танишинг - 8 Ноября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Ноябрь » 8 » Ўзбекистон бош прокурори ўринбосари билан танишинг\nСветлана Ортиқова 1962 йил 1 январда Наманган вилоятининг Учқўрғон туманида туғилган. 1987 йилда Тошкент давлат университети юридик факультетини тамомлаган. Мутахассислигига кўра ҳуқуқшунос, кўп йиллар давомида прокуратура органларида фаолият олиб борган.\n2015 йилдан 2019 йилга қадар Сенатга раислик қилган Ниғматилла Йўлдошевга ўринбосарлик қилган эди. Ниғматилла Йўлдошев 2019 йил июнидан бери Ўзбекистон бош прокурори ҳисобланади.


Давлат солиқ хизмати органларининг "Ишонч телефони"га қилинган мурожаатлар асосида назорат тадбирлари ўтказилди / Ўзбекистон янгиликлари, энг сўнгги хабарлар\nЖАМИЯТ 1 Шархлар 2768 кўрилди\nДавлат солиқ хизмати органларининг "Ишонч телефони"га қилинган мурожаатлар асосида назорат тадбирлари ўтказилди\nШунингдек, 559 та ҳолатда тегишли ҳужжатларсиз маҳсулотлар сотиш ва хизматлар кўрсатиш ҳамда 15 та бошқа солиқ қонунларини бузиш ҳолатлари ҳам аниқланиб, айбдорларга нисбатан жазонинг муқаррарлиги таъминланди.\nДавлат солиқ қўмитаси қонуний ҳуқуқ ва манфаатларингиз бузилса, 244-98-98 рақамли ҳамда ҳудудий давлат солиқ хизмати органларида ўрнатилган «Ишонч телефони»га мурожаат қилишингизни эслатади.\nДавлат солиқ қўмитаси ва Давлат божхона қўмитаси тадбиркорларга мурожаат билан чиқди\n17 ноябр 2017, 16:35\nЎзбекистон Республикаси Давлат солик қўмитаси раиси Б.Парпиевга\nФаргона шахар «Агросельхоз холдинг» МЧЖ рахбари З.Курбановдан\nАссаллому алейкум Ботир Рахматович!\nХозирги кунда республикамиз Президенти Ш.М.Мирзиёев томонидан мамлакатимизда кичик бизнес ва хусусий тадбиркорликни куллаб-кувватлаш масалаларига жуда хам катта эътибор каратиб келмокдалар.\nХусусан, қишлоқ хўжалик махсулотларини четга экспорт қилиш бўйича алохида қулайликлар ва енгиликлар яратилмоқда.\nМен 2017 йил 27 сентябрда 545140-сонли тартиб ракам билан Маргилон шахрида давлат руйхатдан ўтиб, масълияти чекланган жамият ташкил этдим. (СТИР раками 305073586. ИФУТ раками 46110)\nЖамиятимизнинг асосий фаолияти чет элдан хамкорлар топиб, экспорт шартномаси асосида, қишлоқ хўжалик махсулотларини етказиб бериш. Буюртмачи 100 фоиз миқдорида шартномада белгиланган маблағни етказиб берувчининг валюта хисоб рақамига ўтказиб беради.\nШундан сўнг, жамият тегишли махсулотларни ахолидан, дехкон ва фермер хўжаликларидан сотиб олиб, ёлланма ишчилар томонидан саралаб, сортларга ажратиб, шунингдек ижарага олинган музлатгич ускуналаридан фойдаланган холда саклаб, махсус идишларга жойлаб, юк транспорт воситалари орқали буюртмачига юборилади. Такидлаш лозимки, хар бир бажарилган ишлар шартнома асосида амалга оширилади.\nУшбу фаолият Ўзбекистон Республикаси Президентининг 2016 йил 27 декабрдаги “Ўзбекистон Республикасининг 2017 йилги Асосий макроиқтисодий кўрсаткичлари прогнози ва давлат бюджети параметрлари тўғрисида”ги қарорида Микрофирмалар ва кичик корхоналар 2017 йил учун ягона солиқ тўлови ставкалари 10-1, иловада белгиланган.\nУнга кўра, тайёрлов ташкилотлар, брокерлик канторалар, хамда комиссия шартномасига асосан воситачилик хизматини амалга оширувчи юридик шахслар – 33% фоиз ставка бўйича ягона солиқ тўлови белгиланган.\nШундай бўлсада, Фарғона вилоят Давлат солиқ бошқармаси мутахассислари томонидан ушбу фаолият тури бўйича умумий товар айланмадан – 5% фоиз ставкада ягона солик тўловини тўлаш такидлаб ўтилган. Мен ушбу жавобдан қониқмадим, солиқ мутахассислари томонидан солиқ ставкаси нотўғри малакаланган деб хисоблайман.\nТовар айланмадан 5% ставкада солиқа тортилиши ўз навбатида жамиятни инқирозга учраб, беркилишига олиб келади. Чунки буюртмачининг 100% тўлови ичида юқорида кўрсатиб ўтилган тайёрловдан бошлаб, махсулотни буюртмачига юборишгача бўлган 5та жараёндаги харажатларни ўз ичига олади. Жамият фақат бажарган иши учун 1 ёки 2 фоиз комиссия пули олади. Таклифим шундан иборатки, жамият ўз фойдасидан 33% фоиз ставка бўйича ягона солиқ тўлаши керак.\nХурматли қўмита раиси, ушбу фаолиятни ташкил этишдан мақсадим, аввлам бор давлатимиз, шахримиз равнақи учун хисса қўшиш, қолаверса оиламга ва корхона ходимлари оиласига фойда келтиришдан иборат.\nЮқоридагиларга кўра, бизга экспорт-импорт фаолитимизни даввом эттириш учун шароит яратиб бериш мақсадида, жамият фаолияти юзасидан солиққа тортиш ставкасини белгилаш бўйича аниқ жавоб беришингизни сўрайман.\nОлдиндан миннатдорчилик билдириб,\nМЧЖ рахбари: З. Курбонов


Ақл тиши | ATF.UZ — Onlayn tibbiy konsultatsiya\nSavollar › Mavzu: Stomatologiya › Ақл тиши\nАссалому Алекум, ёшим 23да, Менинг ақл тишим энди чикяпти, кечалари жуда оғрийди. Ақл тиш ҳақида маьлумот беринг илтимос. Уни олдириб ташлашим мумкинми? Ёки оғриқни қолдириш учун нима қилишим мумкин? Ақл тишларининг одамга фойдаси борми?\nВаалейкум ассалом. Албатта акл тишларини одамга фойдаси бор, чунки улар овкатни физик майдаланишида иштирок этишади. Улар кимдадир огриксиз, кимдадир огрикли чикишади, агар огриб чикаетган булса, огриксизлантирувчи дорилар ичсангиз кифоя. Агар огритиб чика олмаетган булса, унда стоматологга бориш керак. Акл тишлари – бу одам хаетида чикадиган сунгги тишлардир. Улар одам акли кирганида чикканидан уларни акл тиши дейишади. Тулик холатингизни билиш учун стоматологга учрашинг.


Аллоҳ таолодан бошқа нарсалар фойда ёки зиён келтиради деб эътиқод қилиш - Баҳоуддин Нақшбанд ёдгорлик мажмуаси маркази\n275 марта ўқилди.\nАллоҳ таолодан бошқа нарсалар фойда ёки зиён\nкелтиради деб эътиқод қилиш\nАллоҳ таолодан бошқа нарсалар фойда ёки зиён келтиради деб эътиқод қилиш. Баъзи инсонлар тумор, исириқ, тақа, кўзмунчоқ, чиғаноқ ва шунга ўхшаш нарсалар кўз тегишини олдини олади ёки турли бало-офатларни даф қилади, дея ишонадилар. Одатда улар буни сеҳргар, фолбин ёки айрим кекса кишилардан эшитиб олган бўладилар. Шунинг учун бу нарсаларни кўздан сақлаш ёки балони қайтариш мақсадида иморатларнинг пештоқига, сўри ва машиналарга, шунингдек, ўзлари ва ёш болаларнинг бўйинларига осиб оладилар, баъзан, ҳатто кийимларига ҳам тикиб қўядилар. Баъзилар эса айни мақсадда турли хил тошлардан ясалган узуклар тақиб оладилар. Бу шубҳасиз, Аллоҳга бўлган таваккулни йўққа чиқаради, шундоқ ҳам заиф инсонни янада заифлаштиради.\nЗеро, инсон боласи Рабби билан, Унга бўлган иймон ва таваккули – суяниши билан кучлидир. Устига-устак, бу ҳаром билан даволаниш ҳамдир. Одамлар осиб олган туморларнинг аксари очиқ ширкдан иборат бўлиб, унда жин ва шайтонлардан ёрдам сўраш бор. Уларнинг аксарида ноаниқ расмлар чизилган ёки тушуниб бўлмайдиган ёзувлар бўлади. Айрим сеҳргарлар Қуръон оятларини ширк сўзлар билан аралаштириб, баъзилари эса ҳайз қони сингари нажосатлар билан ёзадилар. Бундай туморларни осиб олиш албатта ҳаромдир.\nПайғамбар соллаллоҳу алайҳи ва саллам айтадилар: “Ким тумор осиб олса, мушрик бўлганлигида ҳеч шак-шубҳа йўқдир” (Имом Ахмад).\nБордию, мазкур ишларни қилувчи киши бу нарсалар Аллоҳнинг изн-иродасисиз мустақил фойда ёки зарар беради, деб эътиқод қилса, албатта у гуноҳкор бўлади.Агар бу нарсалар фойда ёки зарарга сабабчи, деб эътиқод қилса, у ҳолда диндан чиқмасада, бироқ кичик ширкдан иборат оғир гуноҳга қўл урган саналади. Чунки, Аллоҳ таоло мазкур ишларни одамлар ўйлаган фойда-зиён учун сабабчи қилмаган.


Сўконғич имомнинг орқасида ким турибди? | Azon.uz - Ахборот-таҳлилий портал\nСўконғич имомнинг орқасида ким турибди?\n17092 16:15 29.03.2021\nТаҳририятимизга Фарғона вилояти Тошлоқ тумани Заркент қишлоғида яшовчи бир гуруҳ юртдошларимиз мурожаат қилди. Унда билдирилишича, мазкур қишлоқдаги намозхонлар “Абу Ҳанифа” номли масжид имоми Н. Аҳмадалиевнинг фаолиятидан тамоман норози. Вазиятни яқиндан ўрганиш мақсадида Azon.uz ахборот таҳлилий портали мухбири Фарғона вилоятига хизмат сафари билан бориб келди.\nАввало, Тошлоқ тумани ҳақида қисқача. Ушбу туман қадим ва мунаввар Марғилон шаҳрининг шундоққина қаватида жойлашган бўлиб, аҳолининг турмуш тарзи, маданияти, маънавияти ҳам марғилонликларникига жудаям ўхшаб кетади. Дину диёнатда бу икки маскан халқи деярли бир хил, десак хато бўлмайди. Буни ташқаридан борган киши дарҳол сезади. Шунинг учун бўлса керак, тошлоқликлар орасида диний билимга эга олимлар, соф ислом ақидаси ила яшашни шиор этган диндорлар кўп. Заркентликлар билан суҳбатлашиш асносида бу хулосага такрор ва такрор келдик, уларга бўлган ҳурматимиз янада ошди. Шикоятчиларнинг арзини тингладик, иккинчи тарафнинг ҳам фикрларига қулоқ тутдик. Чунки журналистик суриштирув холис бўлиши учун бу албатта зарур иш.\n“Абу Ҳанифа” номли масжиди қавми бир ярим йил аввал имом этиб сайланган (халқ орасида Ортиқали номи ила таниқли) Нишонбой Аҳмадалиевнинг фаолиятидан асло рози эмас. Уларнинг билдиришича, Н.Аҳмадалиев нафақат илми саёзлиги, балки одоб-ахлоқ жиҳатидан ҳам имом деган мўътабар рутбага, муборак меҳробга лойиқ эмас. Ҳар бир мусулмонда бўлиши лозим бўлган омонатдорлик фазилати йўқ. Жаҳли чиқса, “любойингни устингдан ваҳҳобий деб ёзиб тиқтириб (қаматиб) юбораман”, деб дағдаға қилади. Ўзининг орқасида “акалари” борлигини, ҳеч ким унга бас келолмаслигини иддао қилишдан чарчамайди. Ўзи Андижондаги мадрасада ўқиганини қайта ва қайта таъкидласа ҳам, аслида у ерда ўқимаган. Бундан ташқари узоқ жойда яшаши важидан жанозалар намозлари вақтида адо этилмайди, никоҳ ўқиш ҳам таъхир қилинади...\nБу каби оғир даъволарни исботи сифатида бир қатор аудио ва видео материаллар тақдим этишди. Тўғриси, бу аудиолардаги гапларни ҳар қандай инсон эшитиши малол, оғир, дилхираликдан бошқа нарса эмас. Н.Аҳмадалиевнинг оғзидан чиққан ҳақорат ва уят сўзларни эшитиш бани одам фарзандига жудаям оғирлик қилади. Шу жаҳатдан уларни охиригача тинглай олмадик, маъзур кўринг. Аммо эшитган жойимиздаги учта жиҳатни алоҳида таъкидлаб қўймасак, ўқувчиларимизга манзара тўлиқ намоён бўлмайди (бу иддаоларни Н.Аҳмадалиев мардларча тан олди, тонмади).\n1. Н. Аҳмадалиев маърузаларининг бирида шундай дейди: “Рибо ҳаром қилинган, аммо... Пошшонинг амри вожиб, дейилган. Тўғрими? Шундай экан, раҳбарлар кредит ол, дедими, демак кредит олиш вожиб бўлади...”\n2. Н. Аҳмадалиев масжид қурилиши билан шуғулланиб юрган йигитлардан бирини фаҳш гаплар билан ҳақорат қилади. Агар жиғига тегадиган бўлишса, тегишли органларга мурожаат қилиб “тиқтириб” юборишини, масжидни ёптириб, бирор тадбиркорга ишлаб чиқариш цехи қилиш учун бердириб юбориш билан таҳдид қилади (қизиқ, юридик жиҳатдан нодавлат ташкилоти бўлган, диний тушунчаларимизга кўра Аллоҳнинг байти бўлган муқаддас саждагоҳ бир имомнинг бир оғиз гапига ёпилиб кетаверса-я?!) Ё алҳазар!\n3. Масжид саҳнига “брусчатка”ни 50 млн сўмга гаплашади, аслида бу иш (“брусчатка”ларнинг сифати ва сони фарқ қилмаган ҳолда) бор йўғи 20 млн сўмга тушади. Н. Аҳмадалиевга қиммат нарх айтганларга эмас, арзонига қилдириб, ортган пулни бошқа харажатларга ишлатишни таклиф этишади. Аммо имом бунга кўнмайди, “брусчатка”га пул берган бераётган ҳомий фақатгина шунга ишлатилсин, деди”, деган кулгили, таъбир жоиз бўлса, куракда турмайдиган баҳона ишлатади...\nЮқоридагилар масжид қавми айтган ва аудио орқали тасдиқланган иддаоларнинг бир қисми, холос. Бошқаларига тўхталишга вақт ҳам, тоқат ҳам йўқ.\nБу гаплар қанчалик ҳақ эканини билиш учун Н. Аҳмадалиев билан учрашдик. Унинг жавоблари қуйидагича бўлди:\n1. Кредит масаласи бўйича ростдан ҳам шунақа деган ва бу ҳақда Ўзбекистон мусулмонлари идораси Фарғона вилояти вакиллигига тушунтириш хати берган.\n2. Ҳақиқатдан ҳам ҳақорат қилган, аммо масжидда эмас, телефон орқали суҳбатда. Буни тан олади. Масжидни ёптириб юборишини айтгани ҳам тўғри (буни бизга ҳам алоҳида таъкидлади: юқорига битта билдирги ёзса, кифоя эмиш. Қанча қишлоқ ва маҳалла аҳли масжид очиш дардида, Н.Аҳмадалиевга ўхшаганлар эса...). Қаматиб юбориш тўғрисидаги таҳдидларидан тонди(гарчи аудиоёзуви бўлса ҳам).\n3. “Брусчатка” масаласи бўйича гаплашган устаси аввал ўзи ишлаган Қўштепа туманидаги “Султони орифийн” масжидига бепул иш бажариб берган ва эндиги ишлаётган жойига шу нархни айтган. Қолаверса, ҳомий фақат шу ерга ишлатилсин деган.\nБу Н. Аҳмадалиевнинг саволларимизга жавоблари эди (демак, қавмнинг шикоятлари тўғри, деярли ҳаммаси имом томонидан тасдиқланди). Бундан ташқари Н. Аҳмадалиев 2018 йили Андижон вилоятидаги мадрасани тамомлаганини айтди. Унинг қўлида буни тасдиқловчи маълумотномаси бор, лекин ҳозирча дипломи йўқ, чунки бунинг учун икки йил ишлаб бериши керак эмиш. Тошлоқ туманида икки масжидда имом йўқлигини, шунинг учун ҳам ўзи қарийб 20 км дан қатнаб ишлашини, бу фитналар ортида собиқ имомлар турганини ҳам ўзини оқлаш мақсадида важ қилиб келтирди. “Абу Ҳанифа” номли масжидда тушган хайрия пулларини ўзлаштирувчи расмий-норасмий кишилар бор, уларни бўшатиб юборган, шу кишилар ўзига қарши фитна қиляпти, қолаверса, ўзи жудаям таъсирли маъруза қилгани учун намозхонлар сафи кенгайган... эмиш...\nУшбу фикрлар қанчалик ҳақ эканини билиш мақсадида Фарғона шаҳрига, Ўзбекистон мусулмонлари идораси вилоят вакиллигига бордик. Вилоят бош имом хатиби Убайдуллоҳ қори Абдуллаевни ҳам ва у кишининг ўринбосарини ҳам тополмадик, Қўқон шаҳрига кетишган экан (ортларидан излаб Қўқон томонларга ҳам бордик, аммо муҳтарам қори акаларимиз билан ҳали-ҳануз алоқа боғлай олмадик). Шундай бўлса ҳам бош муҳтасиб Иқболжон Аҳмадалиев билан ўзимизни қизиқтирган саволларга етарлича жавоб олабилдик.\nБош муҳтасибнинг айтишича, чиндан ҳам масжидда қурилиш учун эҳсон пуллари йиғилган ва бу маблағ тегишли тартибда кирим қилинмаган. Аммо бу дегани Н. Аҳмадалиев иддао қилгани каби “еб юборилган” эмас, аксинча, масжид қурилишига ишлатилган (ахир масжид ўз-ўзидан бунёд бўлиб қолмайди-ку?!). Қолаверса, Н. Аҳмадалиев айтганидек, Тошлоқ туманида иккита эмас, балки битта масжидда имом йўқ, холос.\n“Туманлар бўйича кадрлар рўйхати шакллантириладими, яъни мадраса ва бошқа диний билим юртларини тамомлаганлар рўйхати?” деган саволимизга Иқболжон Аҳмадалиев “Йўқ” деб жавоб берди. Мустақил ўрганишимизга кўра, биргина Тошлоқ туманида ўн нафарга яқин диний билим юртларини тамомлаган йигитлар бор. Лекин улар қолиб, 20 км нарида яшайдиган киши қарийб 15 минг нафар фуқаро яшайдиган ҳудудга имом бўлиши қанчалик мантиққа тўғри келади?!\nН. Аҳмадалиевнинг ҳужжатлари билан танишиш, ростдан ҳам юқоридаги билим юртини тамомлагани ҳақидаги гапига ойдинлик киритиш ниятида эдик. Афсуски, вилоят вакиллигида имомларнинг ҳужжати сақланмас, ҳаммаси Ўзбекистон мусулмонлари идорасига юборилар экан (Тошкентга қайтганимизда диний идорадагилар ҳам Н. Аҳмадалиевнинг ҳужжатларини кўрсата олишмади). Қизиқ!..\n“Имом сайлаш ёки тайинлаш тартиби қандай? Ахир масжид қавми билан имом бир бирини кўрарга кўзи, отарга ўқи йўқ бўлса ҳам, чора кўрилмайдими?” деган ҳақли саволлар туғилиши табиий.\nБилишимизча, имом номзодини вилоят вакиллиги Диний идорага тавсия этади, Дин ишлари бўйича қўмита хулоса беради, кейин муфтий ҳазратларининг буйруғи чиқади. Бу жараённинг қанчалик тўғри ва қонунийлигига ортиқча тўхталиш ниятимиз йўқ, сабаби жавобини кутаётган саволлар шундоқ ҳам кўп...\nШулардан бири Н.Аҳмадалиевнинг “мадраса кўрган-кўрмагани” масаласи. Оғзаки суриштиришимизга кўра, Н.Аҳмадалиев Андижондаги билим даргоҳига ўқимаган. Бунга ҳам қаноат қилмай, “Саййид Муҳйиддин махдум” ўрта махсус ислом билим юрти мудири в.б. Рустамжон Маҳмудов номига хат билан мурожаат қилдик. 29 март куни мудир имзоси билан юборилган 23-4/12 рақамли жавоб хатида “Фарғона вилояти Қўштепа туманида яшовчи, 1977 йилда туғилган Аҳмадалиев Нишонбой Каримбердиевич “Саййид Муҳйиддин махдум” ўрта махсус ислом билим юртида ўқимаган”и расман билдирилган (хат нусхаси илова қилинади).\nЎрганиш ва изланишларимиз ортидан (халқ тилида Ортиқали дейиладиган) Нишонбой Аҳмадалиевнинг имом деган муборак номга, меҳроб деган мўътабар жойга нолойиқ эканига амин бўлдик.\nБиринчидан, гарчи ўзи иддао қилса ҳам, аслида етарли диний билимга эга эмас. Буни кредит ҳақида билдирган фикрларидан ҳам англаш мушкул эмас.\nИккинчидан, ўзини оқлаш учун масжид аҳлига туҳмат қилиши, ёлғон гапириши, уятсиз сўзлар билан бу нафақат имомга, балки оддий мусулмонга ярашадиган иш эмас!\nУчинчидан, рисоладагидек имом ўзига қарши фикр билдирган мусулмонларни қаматиб юбориш билан таҳдид этади?!\nТўртинчидан, унинг ишида фирибгарлик аломатлари бор. Назаримизда у қалбаки ҳужжат билан нафақат диний идорани, балки бутун бошли жамиятни лақиллатишга уринмоқда. Биз ҳуқуқни муҳофаза этувчи органлардан бу масалага эътибор қаратишларини ва Ўзбекистон жиноят кодексининг 228-моддасига кўра) “Н. Аҳмадалиев иши”га ҳуқуқий баҳо беришларини сўраймиз.\nСабаби Н. Аҳмадалиев каби “адашиб” келиб қолганлар юртимизда холис хизмат қилаётган бошқа ҳурматли имомларимиз шаънига доғ тушуришига йўл қўймаслигимиз керак.\nАзиз ўқувчи! Мазкур журналистик суриштирувимиз узоқ изланиш ва кўп мулоҳазалар ортидан ҳукмингизга ҳавола этилди. Мақсадимиз холис, иншааллоҳ, яъни меҳробларимизга нолойиқ кишилар динимиз обрўсини тўкмасин, халқ бундай кимсаларга қараб бошқа имомлардан ҳам ҳафсаласи пир бўлмасин. Кўнглингизни ранжитган, дилингизни хира қилган бўлсак, узр сўраймиз.\nИмом масжид Махсус таҳлил\nШукруллоҳ домла Эгамбердиев янги вазифага ўтказилди\n4959 21:55 28.05.2021\n1254 13:40 07.05.2021\nИмомнинг қизи эшикни тақиллатар эди...\n1991 22:00 20.04.2021\n1719 13:30 14.04.2021\n1999 20:00 08.04.2021\n8621 10:00 02.04.2021


Ўзбекистонда ОВИР стикери бекор қилиниб, хорижга чиқиш паспорти берила бошланди - UzNews.uz\n2 январь 2019 г.\nЎзбекистонда ОВИР стикери бекор қилиниб, хорижга чиқиш паспорти берила бошланди\n2019 йил 1 январдан Ўзбекистонда хорижга чиқиш учун биометрик паспорт жорий этилиб, ОВИР стикери бекор бўлди.\nЭслатиб ўтамиз, 2019 йилнинг 1 январидан бошлаб хорижга чиқиш учун алоҳида паспорт жорий этилиши Президентнинг 2017 йилнинг август ойидаги «Ўзбекистон Республикаси фуқароларининг хорижга чиқиш тартибини такомиллаштиришга доир муҳим чора-тадбирлар тўғрисида»ги Фармонида таъкидланган эди.\nХорижга чиқиш учун биометрик паспортни олиш учун қуйидаги ҳужжатлар зарур бўлади:\n- бир нусхадаги иш жойи, ўқиш маскани ёки ҳудудий ўзини-ўзи бошқариш органи томонидан муҳр билан тасдиқланган ариза-анкета;\n- 3,5 см х 4,5 см ҳажмдаги бир дона фотосурат;\n- ҳарбий комиссариатдан (военкомат) ҳужжат (агар ҳарбий хизматга мажбур бўлса);\n- давлат божи тўланганлиги ҳақида квитанция.\nТўлов миқдори ЭКИҲнинг 120 фоизини (243,2 минг сўм) ташкил этади.\nХорижга чиқиш учун биометрик паспорт 10 кун ичида тайёрланади. Янги ҳужжатнинг амал қилиш муддати 10 йил бўлиб, 48 вароқдан иборат бўлади.\nФуқаролар виза талаб қилинмайдиган давлатларга оддий биометрик паспортлари билан 2021 йил 1 январга қадар чиқишлари мумкин.


26-07-2021, 19:11 774\nТошкент вилояти Бекобод шаҳрида 25 нафар болаларга ноқонуний диний сабоқ берилгани маълум бўлди. Бу ҳақда ЎзА хабар қилди.\nМаълум бўлишича, Бекобод туманидаги масжидлардан бирида имом-хатиблик қилувчи шахс ўз уйида 5 нафар болага диний сабоқ берган. Улардан ойлик тўлов сифатида ойига 800 минг сўмдан олинган. Шунингдек, унинг акаси ҳам ўз уйида болаларга диний таълим берган ва у ерда ойлик тўлов 1,5 млн сўм бўлган. Фуқаро 21 ёшли ўғлини ҳам ушбу жараёнга жалб қилган.\nНашрнинг ёзишича, диний таълим олганлар 2005–2015 йиллар оралиғида туғилган болалардир. Улар вазифаларни ўзлаштира олмаса калтакланган ва оч қолдирилган. Таъкидланишича, таълим олиш учун Бўкадан, пойтахтдан, Сирдарё ва Жиззахдан ҳам болалар келган. Қўшимча қилинишича, ноқонуний таълим олганлар қаторида Бўкадаги мактаб директорининг ўғли ҳам бор. У 2020-2021 ўқув йилида мактабдаги дарсларда умуман қатнашмаган.\nЖиноят ишлари бўйича Бекобод шаҳар суди томонидан ноқонуний диний таълим берганлар МЖтКнинг тегишли моддалари билан жазоланган ва БҲМнинг 7-8 бараваригача жарима солинган. Имом-хатибнинг акасига 10 сутка маъмурий қамоқ жазоси ҳам тайинланган.\nЎзбекистон янгиликлари » Жамият » Бекободда ноқонуний диний таълим берганлар аниқланди. У ерда болалар калтакланган ва оч қолдирилган


“Навбаҳор” Роберт Гайга жавоб берди...ми? / CHAMPIONAT.asia\n“Навбаҳор” Роберт Гайга жавоб берди...ми?\nОхирги йилларда ўзбек футболида бир нарса урфга айланиб бормоқда.\nЯъни, бош мураббий қониқарли натижа қайд эта олмаса, тезда унинг соғлиги билан боғлиқ муаммога дуч келгани рўкач қилиниб, жимгина ишдан бўшатишмоқда.\nБундай ҳолатга жуда кўп дуч келяпмиз. Мураббийларнинг истеъфога чиққани ҳар доим ҳам мардларча айтилаётгани йўқ. Сир сақлаш билан нимагадир эришиш қийинлигини наҳотки клуб раҳбарлари билмаса.\nОхирги йилларда муносиб мураббийга ёлчимаётган “Навбаҳор” бу йил ҳам айнан мураббий танлашда адашгани унинг кўрсатаётган натижасидан ҳам билиниб турибди. Ёдингизда бўлса, чемпионат бошида кетма-кетма қуруқ ўйинлардан сўнг юридик жиҳатдан катта мураббий, аслида эса бош мураббий сифатида ишлаган Усмон Асқаралиевга чиқиш эшиклари кўрсатилганди. Шунда мураббийнинг ўзи ҳам, клуб расмийлари ҳам Усмон Аҳмедовичнинг соғлиги ёмонлашганини таъкидлашганди. Аммо кейинчалик ҳам мураббий ортга қайтмади. Ишни эса Мустафо Байрамов давом эттирди.\nИккинчи давра арафасида наманганликлар “Чуст-Пахтакор” бош мураббийи Роберт Гайни катта мураббий сифатида олиб келишди. Бу билан “Навбаҳор”нинг чемпионатдаги натижалари ижобий томонга ўзгармади. Натижада Гай ҳам кутилмаганда касал бўлиб қолди қабилидаги гаплар тарқалди. 21-турдан ўрин олган “Гулистон”га қарши ўйинда “лочинлар”ни майдонга Байрамов олиб тушган. Роберт Сергеевич эса соғлиги билан боғлиқ муаммо туфайли ўйинга бора олмаган. Чемпионат тугашига эса 5 тур қолди. Бу билан Гай ҳам худди Асқаралиев каби жимгина ишдан кетгани эҳтимоли борлигини унутмаслик керак. Яна ким билади дейсиз...


Huquqburch.Uz - Ўзбекистонлик мерганлар “АрМИ – 2019” мусобақасига қизғин тайёргарлик кўрмоқда\n“АрМИ – 2019”халқаро армия ўйинлари доирасида Беларусь республикасида ўтказиладиган “Мерганлар марраси” беллашувида ўзбекистонлик ҳарбийлар ҳам иштирок этади. Айни вақтда нуфузли мусобақага тайёргарлик Шарқий ҳарбий округда қизғин давом этмоқда.\nТаъкидлаш керакки, нуфузли тадбирнинг ўтган йилги баҳсларида Мудофаа вазирлиги ҳарбий хизматчиларидан таркиб топган мамлакатимиз вакиллари 18 давлатнинг 19 жамоаси ичида муносиб қатнашиб, 4-ўринни қўлга киритган эди.\nБу йилги баҳсларда иштирок этиш учун 8 нафар мерган Фарғона дала- ўқув майдонида тайёргарлик олиб боришмоқда.\nБеларусда бўладиган мусобақага 3 та жуфтликни олиб кетаман, бироқ айни пайтда 4 та жуфтликни тайёрлаяпман. Чунки ҳар доим рақобат муҳити бўлиши керак. Шундагина кўзланган мақсадга эришамиз. Мерганларнинг тайёргарлиги яхши. Ҳаммасини вақт кўрсатади. Жамоамиз билан мамлакатимиз шарафини муносиб ҳимоя қилишга ҳаракат қиламиз, – дейди жамоа раҳбари подполковник Қудрат Эргашбоев.\nМусобақа иштирокчилари асосан 3 та шарт бўйича беллашади. Ҳар бир шарт бир нечта машқлардан иборат.\nЯкуний натижа шартлар давомида тўпланган балларнинг умумий ҳисоби бўйича аниқланади.


Нодир Норматов. Гулдурак даштларида (ҳикоя) | www.ziyouz.uz\nБош саҳифа Ўзбек насри онлайн антологиясиНодир Норматов (1950-2017)Нодир Норматов. Гулдурак даштларида (ҳикоя)\nНодир Норматов. Гулдурак даштларида (ҳикоя)\nЧоп этилган 06.07.2015 МуаллифZiyouz.uz\nБарчин момо урчуқ йигиришдан тўхтади, супа четига келиб ўтирган ўғлига кўз остидан қараб қўйди. Титилиб, чуйкаланган жунни тиззасидан олиб, рўмолига сола бошлади. Бу ҳаракатларни бажараркан, кампирнинг қўллари билинар-билинмас қалтираб кетди. Жонмуроднинг бунга кўзи тушди, энди аниқ сезди — ҳозир онаси қаттиқ бир гап айтади. У секин силжиб, ўрнидан туришга шайланди.\n— Валасипед кўчада эди, — деди онасига. — …ҳозир келаман.\n— Ўтир жойингга! — деди онаси қатъий қилиб. — Қишлоқда ҳали валасипедга ўғри тушадиган бўлгани йўқ.\n— Нима гап, тинчликми, она?\n— Тинчлик эмас.\n— Айтинг бўлмаса. Шошиб турибман ўзи, — Жонмуроднинг бу гапидан унинг онасини безовта қилаётган нарсани англаб турганини билиш мумкин эди.\n— Сен қандай беғам ўғил бўлдинг, билмайман…\n— Бу нима деганингиз она? — деди ўғил безовталаниб.\nОна қаддини кўтарди, катта кўзлари алланечук ғазабдан ёниб турарди.\n— Белингда белбоғинг борми ўзи, бола? Отанг ҳақида Асқар тоғчи нималар деб юрибди, эшитдингми?\nЖонмурод бу гапни бир ҳафта бурун эшитганди. Гапни қаранглар. Унинг отаси гўридан йўқолган эмиш. Ер чиқариб ташлаганми, ютиб юборганми, ҳарқалай йўқ эмиш. Бўлмаган гап. «Эй она, бари бўлмағур, бекорчи гап», дегиси келди йигитнинг. Аммо…\n— Ҳеч нарса демайсан-а? Отангни арвоҳи чирқилласа, майли эканда-а? Бу гапни шерободлик Карим ғилдирак айтган. Отангнинг қабрини шу ковлаган экан, — деди кампир. Бу гал мунғайиб гапирди у. — Бил, бор, топ ўша ғилдиракни. Ўз оғзидан эшитай-чи.\nЖонмурод “маъқул” дегандек бош силкиди. Она кўз ёш тўкди, икки томчи ёш шундайгина дастурхонга, янги узилган садарайҳон устига тушди. Жонмурод райҳонга қўл чўзди.\n— Тегма! — деди онаси негадир жаҳл билан. Гўё она-боланинг бошини эгиб қўйган гап шу райҳонлар ҳақида бўлиб ўтгандек эди.\nБарчин момо дастурхондан садарайҳоннинг бир дастасини олиб, бошидаги оқ дока рўмолини кўтарди-да, қулоғига қистирди.\n— Мастава иссиқ турибди. Сузиб келай.\n— Қорним тўқ, — деди Жонмурод.\n— Алдама. Кўзинг айтиб турибди, очсан.\n— Ҳозир сой бўйида эл оши тайёр бўларкан. Шунга бориб келаман.\n— Сени чақиришганми унга?\n— Элга текин тарқатилади-ку. Айтишга нима ҳожат?\n— Ундай ошга эл хизматини қиладиганлар боради.\n— Текин бўлса, ётиб е, деганлар, — деди Жонмурод онасининг бироз юмшаб, анави бўлмағур гапни унутаётганини кўнглидан ўтказаркан, гапни ҳазилга бурмоқчи бўлди.\n— Бу анави Қўлдошнинг гапида, шундайми? — тағин тутақди кампир.\n— Нима, бир нима гапирсам, дарров Қўлдошнинг гапи дейсиз?\n— Мен ҳеч кимни қарғамайман. Аммо ўша итхўр ҳамройингдан яхшилик чиқмайди.\n— Ҳамсоя бўлгандан кейин, бориш-келиш қиладида одам…\n— Қайси гўрдан ҳам қишлоққа кўчиб келди ўша итхўр.\n— Она, унинг астмаси бор. Шу сакнинг гўшт-ёғи шунга даво экан.\n— Худоям илонга билиб оёқ бермаган, — деди кампир ғижиниб ва ўғлидан юзини бурди, — Шу кўчиб келгандан буён товуғам, қўй-қўзиям йўқоладиган бўлди, — деди кампир четга қараб.\n— Кўпчилик унинг уйини текшириб кетди. Участковой ҳам уникидан бирор улгу тополмади. Демак, ўғри эмас экан-да.\nЖонмурод шу гапларни айтаркан, онасининг ўзига син солиб қараб турганини сезди ва бирдан калавасининг учини йўқотди — ичдан зил кетиб гангиб қолди. Наҳотки онасининг хабари бўлса… Ахир, кимнинг уйида боқилган қўй бор, кимнинг курка, товуғи мўл, ҳовлима-ҳовли семиз мол олиб, сўйиб сотадиган Жонмуроднинг хабари бўлади-да. «Катта молга қўл чўзманглар, унда дарҳол қўлга тушамиз», дейди ҳар гал Қўлдош. Ўлжаларни қўлга туширишда Жонмурод қатнашмайди, фақат хабаркаш…\nОнаси ҳамон унга тикилиб турарди. Кампир ниҳоят, яна урчуқни қўлига олди.\n— Ўша жойдан ҳам хабар ол! – деди бир пасдан сўнг ўғлидан кўзини олиб. Кейин бурилиб, тоғлар томон қаради. Гўё бу ердан чоли ётган мозорот кўринадигандек, бир зум ўша ёққа тикилиб турди. Барчин момо айтаётган бу кичкина қабристон тоғда, бир қияликда жойлашган. Бундан икки йил аввал у ерда катта бир сув омбори қуриладиган бўлди. Икки даранинг туташган жойига тўғон ташланиши халққа маълум қилинди. Жонмурод бу пайтда Тошкентга ишга кетган эди. Уйда эса онасию хотини қолганди. Бўлажак сув омбор мутасаддилари мозоротни юқорига кўчиртиришни режа қилган эди. Ундан олдин уламоларнинг маслаҳати билан ирим-амалини қилиб, ўтганларнинг руҳига қуръон тиловат қилдириб элга ош тарқаттирди. Сўнг қабрлар қаздирилди, вертолётда тепага — катта қабристонга кўчиртирилди. Ҳар куни бўлиб турадиган гап эмас-да. Марказдан махсус врачлар келишиб, маҳаллий гўрковлар ҳам қатнашишган бу ишларда. Гап кўп: икки йил бурун ўлган ёш жувон қандай кўмилган бўлса, шундай сулув турган эмиш. Юзлари олмадай таранг эмиш. Ана ўша қабрларни қайта қазиш чоғида Жонмуроднинг отаси ўз қабридан топилмаган эмиш.\n— Сиз хотиржам бўлинг, она. Бу гапни шундай қолдирмайман. Тагига етаман.\nНимагадир овози ўзиникига ўхшамагандай бўлиб чиқди. Хаёлланиб турган онасига термулиб туриб, индамай ташқарига чиқиб кетди. Кўчага чиққанида, бироз карахт эди, сой бўйига тушиб, элошидан еб, уни-буни кўриб анча тетик бўлиб қолди. Аммо хаёлидан фақат ўша қабрларни қазишга қатнашган киши — Карим ғилдиракни топиш ташвиши сира кетмасди. Ахийри, тушдан сўнг, Каримни излаб, туман марказига тушди. Каримни туманда кўпчилик биларкан. Унинг иши гўрковлик — икки тоғ орасида қаерда эски сағана бор, уларни топиш, қабр қазишу ковлаш каби ҳаммаям ҳавас қилавермайдиган ишларни бажариб юрар экан. Айниқса, қишлоқ юқорисидан беш минг йиллик лойдан ясалган ваннани топган машҳур археологлар у билан апоқ-чапоқ бўлиб кетишганди.\nЖонмурод унинг уйини-ку осонгина топди. Аммо ўзини топиш амри маҳол бўлди. Ҳовли эшигини энсаси қотиброқ очган аёл — Каримнинг хотини “Э, у ер ютгурни қидириб овора бўлманг, қайсидир бирортаси яна ароқ бериб, дабдиратиб юргандир-да”, деб ҳафсаласини пир қилди.\nЖонмурод бир нарсага тушунмас эди: онасига нима керак экан шундай гаплар. Ўлган ўлиб кетди, ҳайронсан киши, қайси марҳум гўридан чиқиб, қочиб кетибди. У ичида шундай дедию, бехосдан тани жимирлаб кетди. Йўқ, онаси бу пуч гапнинг тагига етмагунича қўймайди… Жонмурод шу хаёллар билан отасини эслаб кетди. Отаси Ҳаққул бахши табиатан ювош, кулиб юрувчи, овози соз, кўнгли кенг бир одам эди. Ёшини яшаб нақ саксонни урган пайтда, тўсатдан мол боқиб юрганда ўлди-қолди. Жонмурод ўшанда Приморск ўлкасида, аскарликда эди. Отасининг сўнгги суҳбати унга насиб қилмади.\nЗарбандда бирон кишининг куни битиб, қазо қилгудек бўлса, албатта, марҳумнинг яқин қавм-қариндошлари қабр қазиб, кўмишади. Агар, ҳеч кими йўқ ғариб бўлса, унда савобини оладиган тўрт-беш мардум бу ишни бажо қилишади. Отасининг қабрини эса у йўғида Зафар тоғаси билан амаки жиянлари бирга ковлаган. Жонмуродга Зафар тоға (униям худо раҳмат қилсин) шундай деган эди: одамнинг қабриям кўнглидай бўлади экан-да, жиян. Даранинг тош-метин жойидан лопиллаган тупроқ чиқди-ей, ҳайрон бўласан киши. Язна раҳматли яхши одам экан-да.\nКарим-ғилдирак ўша куни ҳам, эртасига ҳам уйига келмади. «Лаънати пияниста», деб сўкди уни ичида Жонмурод. Лекин шу масалани ҳал қилмаса, кампир унга тинчлик бермайди. Қишлоқда эса Каримни излагани учунми бу миш-миш яна авжига чиққандек туюлаверди унга. Энди шу гапнинг рост-ёлғонлигини исботлаш учун Карим ғилдирак гувоҳликка ўтиши, у қишлоққа келиб, тахминан шундай дейиши керак: “Одамлар! Ҳаққул бахшининг лаҳадидан йўқолгани ёлғон. Мен уни ўз кўзим билан кўрганман. Жойида. Қандай қўйилган бўлса, шундай турибди. Ҳар хил бўлмағур гап айтиб гуноҳга ботманглар!”\nБу гап ҳаммадан ҳам кўра, унинг онасига керак. Жонмурод шунинг учун Карим ғилдиракни топиб, тўғри уйга бошлаб боради. Ана шу сўзларни айттиради, кейин онасининг кўнгли жойига тушади. Орадан уч кун ўтказиб яна гўрковнинг уйига борди. Хотини уни Ғузорга кетган, кейинги ҳафта келади, деди. “Бор-е, бир алкашни кутиб юраманми? Шу гапларга ишонган мен аҳмоқ ўзи”. Жонмурод шундай деди-да уйга қайтди.\nЭрталаб онасига юзма-юз бўлди.\n— Кўрдим, гаплашдим, ҳаммаси ёлғон экан, — деди.\n— Йўқ, — деди Барчин момо, — Сен жувонмарг, ўша одамни кўрмагансан, топмагансан. Мени кўзларимга қараб алдадинг… — кампир баралла йиғлаб юборди. — Барибир ўша одам уйга келиб, ўзимга айтмагунча ишонмайман.\n— Хўп, топаман, — деди Жонмурод вазиятни юмшатиш учун.\nЛекин у Каримни бошқа изламади. Кунлар, ойлар ўтди. Бу миш-миш гаплар одамлар орасида ҳануз айланиб юрар, онаси эса борган сари кундан-кун ғами ортиб, тунларни мижжа қоқмай ўтказарди. Барчин момо кундан-кун чўпдай озиб, ниҳоят бетобланиб қолди. Уни майда миш-миш гаплар енгдими, ё жигари оғриганиданми, ишқилиб, дарди чўзилмай кунларнинг бирида тўсатдан вафот этди. Барчин момони сўнгги манзилига кўмиб қайтгач, Жонмурод ўкраб-ўксиб бир йиғлади-ки, хотини ҳанг-манг бўлиб қолди.\n— Ўғил бўлиб, унинг кўнглини топа олмадим, армонда кетди, воҳ онам… — дея изиллаб йиғлади у.\nЖонмурод онасига ўрганиб қолганини ич-ичидан ҳис қилди, бу йўқотишдан анча маҳал эсанкираб юрди. Ҳар нимани маромига соладиган вақт унинг ҳам ғуборини олди, гоҳо онасини эслаб эзилса-да, бир томондан қулоғи тинчиганини ҳам англади. Шундан сўнг Жонмурод яна тирикчилик ғами билан овора бўлиб кетди.\nМол боқади, сотади. Ўт ўради, экади-тикади. Болалар ҳам секин-аста катта бўлаверди. Кунлар эса кун санамай ўтаверди. Аввалгидек, улфатчилик ҳам йўқ. Қўлдош эса, Барчин момо айтганидек, худо жазосини бердими, Бегим домланинг қўрасида кечаси қўлга тушиб, аввалги қилмишлари ҳам очилиб, қамалиб кетди.\nЖонмурод бир куни бехосдан кўзлари хиралашиб бораётганини сезиб қолди. Ё, ажабо, у кундуз куни кўзлари хира тортиб, кечаси эса хийла тузук кўрар эди. Хотини унинг қора чироқнинг хира ёруғида пул санашини кўриб, “Бу одамнинг гапи ичида. Ҳеч бир замонда кўз деганлари кундузи кўрмай, кечаси яхши кўрарканми? Бу одамнинг бари иши найранг”, деб қўярди. Унинг чиндан ҳам хотини тусма-таваккал айтганидек, ичида гапи кўп эди. Гарчи у кайфу сафони яхши кўрса текинини излаб юрар, қайсики моли мардумхўр бирор ис чиқарса, тўй-зиёфат уюштирса, ис олиб борар, ўзидан сарф қилиш йўқ эди. Кўчаларда ночоргина кийинар, хотинига эса қимматбаҳо либослар олиб бермаса ҳам, тилла тақинчоқларига пул аямас, “Нима бўлганда ҳам бу тилла тилла-да, матога ўхшаб ейилиб кетмайди, муҳтожлик бўлса, сотиб, харжлайверамиз”, деб ҳисоб-китоб қиларди.\nЖонмурод мўлжал қилган, хотинининг ичини қиздирган кун ҳам келди. У Тошкентга бориб бир йўла учта “Нексия” олиб келди ва кира ишлашга ижарага берди. Шунда нафақат бутун қишлоқ аҳли, ҳатто хотинининг ҳам оғзи очилиб қолди. У одамлар юзидаги ана шу ҳайратни кўриб, роса роҳатланди. “Бахши бовадан тилло қолган экан, шуни топиб олган бу хасис”, деган гаплар ҳам тарқалди. Бунга жавобан, Жонмурод мириқиб кулиб қўярди. Лекин у кези келганда, пул кетмасин, деб туманда маъданли сув ўрнига кран сувидан ичганлигини, неки имкон туғилса, бир тийин сарф этмай, қоринниям хафа қилмай юрганларини биров билмасди.\nКунларнинг бирида мол сотгани Денов бозорига йўл олди. Саҳар мардондан олиб келган қўйларни сотиш билан овора бўлди. Энди бир тўқлини сотган эди ҳамки, дафъатан, ўзидан ўн қадам нарида… отасини кўриб қолди. Кўзларига ишонмади. Кўзларини очиб-юмиб қаради. Бошида ўша кўк салла, эгнида оқ яктак, ўша қора сатин чопон, қўлини орқасига қилиб ким биландир кулиб гаплашди-да, сўнг қора мол бозори томонга қараб юриб кетди. “Ё тавба, ё қудратингдан! Наҳотки шу отам”. Ҳа, ҳа, отаси, товуши ҳам ўша. “Ота!” деб орқасидан югурмоқчи бўлди. Афсус, қўлида қўй тизгини. Ипни қўйворса, семиз, шар қўчқор қочиб кетади. Қўйвормай деса… “Эй, эсингни йиғ-ей, Жонмурод. Одам одамга ўхшайди-да. Бу гап чикора? Отам ўлган ахир, у энди йўқ”. У ўша кун қўйларни мўлжалига етказолмай бозордан қайтарди. Тўғрироғи, омади юришмади, хаёл қочиб дегандай…\nКеч оқшомда тунаш учун аввалдан таниш бир кишининг ҳовлисига келди, кечаси билан безовталаниб ётди, ўйлаб ўйига ета олмади, бу сирни еча олмади… Тонгда яна бозор бошланганда, барини унутди. Тушга яқин қўйнинг барини сотиб, шаҳардаги гавжум чойхонага кирди. Энди бир пиёла чой ҳўплаган ҳам эдики, шундоққина ёнгинасидан ўша синиқ табассуми билан яна отаси ўтиб кетди. Унга ҳатто қайрилиб ҳам қарамади. Жонмурод ирғиб ўрнидан турди. “Ё Оллоҳ, бу бариси қудратингдан! Ё кўзимга шундай кўринаяптими?!” Қўлидаги иссиқ чой тиззасига тўкилди. “Ота!”, деб қичқирди, негадир овози чиқмади. Орқасидан чопди, аммо тиззалари қалтираб, беш-ўн қадам юрмай бор бўйи билан бетон ариққа йиқилди. Ва… кўзларини касалхонада очди. “Ота”, деб ингради у. “Болам”, дея кимдир ёқимли садо берди. “Ота, сизмисиз?”. “Ҳа, менман ўғлим”. “Ахир сиз… ”. “Йўқ, болам, мен тирикман…”.\nЖонмурод узоқ жим қолди. Сўнг бор кучини кўзларига тўплаб, энтикиб кўзларини очди, отасини кўрмоқчи эди. Кўзлари хира тортган, туманланиб ҳеч нарсани кўролмади. Фақатгина кўз олдида оқ-кўк ҳалқаларгина жимирлаб, ўйнаб турарди. Жонмурод шу алфозда ётар, туну кунни одамларнинг шовуридан ё тинчиб қолишидан фарқлар эди.\n— Бечоранинг кўзи кўрмас эканми-ей…\n— Бунинг устига оёғи синибди, — дейишди ёнидагилар.\n— Одамзод ҳеч қачон кўздан, оёқдан қолмасин экан, — деди тағин биринчи гапирган киши.\n—Ҳа, нимасини айтасиз…\nЖонмурод бу гапларга ортиқ эътибор қилмай қўйди. Фикри-ёди отасида эди. Хонадагилар жимиб қолишди.\n— Отам кетдими? — деб сўради Жонмурод бир маҳал ҳамхоналаридан.\n— Ҳозиргина чиқиб кетди, — деди кимдир.\n— Қани, юринг, биз ҳам тоза ҳавога чиқайлик, — деди иккинчиси. Жонмурод тез орада уларнинг қадам товушларини эшитди. У хонада ёлғиз ўзи қолди. Аммо кўп ўтмай, яна қадам товуши эшитилди. Бу қадам товушлари отасининг юришига ўхшайди. Ҳа, отаси келяпти, шекилли.\n— Ота! — деди у.\n— Ҳа, ўғлим.\n— Бу сизмисиз?\n— Ҳа, хонадагилар қани?\n— Тоза ҳавога айлангани чиқишди. Ота, демак чин эканда\n— Мана, кўриб турибсан-ку, болам, ўлганим йўқ.\nОтаси унинг назарида кулгандай бўлди.\n— Болам, дамингни ол.\n— Ҳа, ўғлим?\n— Онам сизни кўрмадида. Сизни кута-кута ўлиб кетди, — деди Жонмурод нима деярини билмай.\n— Биз ҳаммамиз ҳам ўламиз, — деди отаси. У энди бир нарсани хоҳларди: отасига ёқадиган, уни қувонтирадиган бирон бир яхши сўз айтишни. Аммо тилига тузукроқ бир гап келмасди.\n— Отажон, мен сизни яхши кўраман, — деди, аммо у негадир сассиз айтилди, лаблари қимирладию, товуши чиқмади. — Сиз юрагимнинг тўридасиз, ҳар доим эсимда турасиз, — дея шивирлади у. Аммо бу сўзлар гумбурлаб чиқди бўғзидан.\nОтаси негадир жавоб қайтармади.\n— Аслида сиз эмас, мен хабарлашишим керак эди. Одамлар мени ҳалигача маломат қилишади: “Отанг қандай зўр бахши эди, сен унинг достонларидан лоақал бир оғиз ҳам билмайсан, садқаи ўғил”…\n— Достонларни ҳамма эслаши керак, ўғлим. Мен отамдан ўрганганман.\n— Ота, сиз нега мендан таъна қилмаяпсиз, — деди Жонмурод. — Худо ҳаққи, бирор нарса денг, сўкинг, ёмонланг. Ахир, мен энди…\n— Ҳаммасини ўзларинг биласизлар-ку. Нимагадир қорин қули бўлиб ўсдиларинг. Ёру-\nдўстнинг, ошна-оғайнининг фарқига бормадиларинг. Бугун еб-ичсам бўлди, деб кун ўтказдиларинг, — отаси яна жим қолди.\nЭрталаб уйғонганида, яна таниш овоз эшитилди:\n— Яхши ухлаб турдингми, ўғлим?\n— Ота! — деб чақирди у. — Нега ёнимга келмайсиз, оқшом келинг. Ўтган кунларни эслайлик.\n— Эслайдиган нарса кам, ўғлим. Қани айт-чи, эслайдиган нарсаларинг борми? Сен қаториларнинг кўпчилиги бир-бирига ўхшайди. Тунов куни сен тенги кўп йигитлардан «Эслайдиган нималаринг бор?», деб сўрадим. Улар қайси санаторийга борганларини, кимлар билан юрганларини, қандай қилиб давлат тўплаганларини айтишди. Бошқа эслайдиган нарсалари йўқ экан. Хайр, ўғлим. Ишим кўп эди, — деди отаси. Шундан сўнг, яна унинг оёқ товушлари эшитилди.\nОтаси бошқа келмади. Жонмурод уни эртасига ҳам, индинига ҳам, ундан кейин ҳам кутди, лекин келмади. Жонмурод касалхонадан тузалиб чиққанида у ётган палатага кўплар келиб кетишган, ҳеч ким унинг отасини танимас эди. Қишлоқда у «мен отамни кўрдим», деб, бир даврада гап очди. Ҳеч ким бу гапга ишонмади.\nАвжи баҳор эди. Жонмурод даштда қўй боқиб юрганди. Катта йўлдан икки киши унга қараб келаверди. Таниди: тоғаси Зафар. Иккинчиси эса ўша, излаб тополмагани Карим ғилдирак экан. Ҳол-аҳвол сўрашгач, Карим шундай деди:\n— Мен бир пайтлар Гулдуракда қабрларни кавлаганман. У\nерларнинг хоки-туробларини кўчирганим бор гап. Одатим мен кимнинг қабри қаровсиз қолган бўлса, мен у ерда ҳеч ким йўқ экан дейман. Ўшанда мен “Ҳаққул -бахши жойида йўқ”, деган бўлсам, дегандирман… Отангизнинг гўри обод эдими ўзи?\nЖонмурод жим қолди.\nБир вақт кўзларида нимадир чарсиллаб, учқунлар сачрай бошлади. Кўксида оғриқ турди, лекин тез ўтиб кетмади, ерга қаради, оғриқ янаям кучайди. Шунда юзини тоғлар томон бурди. Қулоғи остида кимдир товуш берди. Қайрилиб қаради: ҳеч ким йўқ. Ҳатто тоғаси билан Карим ғилдирак ҳам кетиб қолибди. Уни кимдир чақиргандай бўлди. Юксак тоғларга туташган дашт томондан элас-элас товуш келди. Сесканди. Ахир, бу отасининг товуши. Вужуди титраб тинглади:\nАнал билан Мансурга қурган дормиди,\nТирик айрилган бир кўргани зормиди,\nЮр, чироғим дейди, мени қўймайди,\nСенда ота, менда ўғил бормиди?\nЖонмуроднинг кўзларидан ёш қуйилди. Ота айтган қўшиқни беихтиёр давом қилди:\nЙиғлаганда ёш ёғилар юзима,\nҚулоқ сол отажон, айтган сўзима:\nКетдинг, сенга бу дунёлар тормиди,\nСенда ўғил, менда ота бормиди?\nШунда… шунда унинг кўксидаги оғриқ қўйиб юборди. Аммо кўзларидаги ёш ҳали бери тўхтамайдиганга ўхшарди.\nРукнларНодир Норматов (1950-2017)\n← Аввалги Аввалги Америкалик ўзбеклар ифторликда йиғилишди\nКейинги → Кейинги: Ойбек. Мукаммал асарлар тўплами. 20 жилдлик (1975-1985)


“Ёшлар келажагимиз” Давлат дастурининг ижроси\n— Танловнинг нуфузи йилдан-йилга ошиб, унга ёшларнинг қизиқиши ортиб бормоқда, — дейди ЎзХДП Навоий вилоят кенгаши сектор мудири Латифжон Азизов. — Агар рақамларга эътибор қаратадиган бўлсак, ўтган йили 1300 нафарга яқин, жорий йилда 2014 нафар ёшлар танловда қатнашиш истагини билдиришди. Танловнинг туман ва шаҳар босқичларидан ғолибларни саралаш осон бўлмади...\nРости, анчадан буён Китоб шаҳри марказидаги 500 ўринли маданият саройига бунча одам келганини эслай олмайман. Бу ерга фақат коллеж ўқувчиларигина эмас...\n— Танлов бу йил ўнинчи бор ўтказилмоқда, — деди ЎзХДП Самар¬қанд вилоят кенгаши раиси Мажидхон Усмонов. — Бугун вилоят босқичида 15 нафар ёш сиёсатчи билимдонлар иштирок этишяпти.\nИштирокчилар танловнинг биринчи шартига кўра ижтимоий лойиҳанинг инновацион тақдимотини ўтказишди. Танловнинг иккинчи ва учинчи шартларида...\n— Танлов жойларда юқори савияда ўтказилмоқда, — деди ЎзХДП Тошкент шаҳар кенгаши сектор бошлиғи Азима Раҳмонова. — Бу тадбир ёшларнинг билимини кучайтириш, ижтимоиий соҳани ривожлантиришга қаратилган ғояларини амалга оширишда катта аҳамият касб этишига ишонамиз...\n“ХОТИРА УЛУҒ, ҚАДР МУҚАДДАС”\n2018 йил 4 май куни Ўзбекистон ХДП Марказий Кенгаши Ёшларнинг ижтимоий-сиёсий фаоллигини ошириш масалалари бўйича сектори ҳамда Тошкент вилоят Кенгаши билан ҳамкорликда 9 май – Хотира ва қадрлаш куни муносабати билан “Хотира улуғ, қадр муқаддас” лойиҳаси доирасида Тошкент вилоятининг Юқоричирчиқ тумани, Янгибозор МФЙ ҳудудида истиқомат қилувчи Иккинчи жаҳон уруши қатнашчиси 1925 йилда туғилган Қосимов Тошмурод ота ҳонадонига ташриф уюштирилди...\nЎзХДП «Истиқбол» ёшлар қаноти ёшларнинг ижтимоий-сиёсий ва ҳуқуқий саводхонлигини юксалтириш, партия дастурида белгиланган вазифалар ижросини таъминлаш, янги инновацион ғоя ва ташаббусларга асосланган лойиҳаларни қўллаб-қувватлашга қаратилган «Ёш сиёсатчи — 2018» кўрик-танлови бошланганини эълон қилади.\nУшбу танловда иштирок этиш истагини билдирган йигит-қизлар Ўзбекистон ХДП ҳудудий кенгашларига ёки Марказий Кенгашга...\n“ЮР, САЙЛГА ЧИҚАМИЗ!”\nШу кунларда атрофда ажиб манзаралар барқ уриб, табиат уйғонмоқда. Она замин узра баҳорий насим эса бошлади. Табиатда мўъжизавий уйғунлик кузатилмоқда. Кечагина оппоқ қордан қадди-басти эгилган, қаҳратон совуқда дийдираган дов-дарахтлар бугун куртак ёзди. Баҳор ҳавосидан қалбларга тароват, илиқлик югурмоқда. Янгиланиш, яшариш фасли бошланди. Шукуҳли бу кунларда эса юртимизда Наврўз умумхалқ байрами кенг нишонланмоқда. Асрлар тарихига эга бу байрам томошаларида халқимизнинг қадимий урф-одатлари...\nБАЛАНДПАРВОЗ ГАПЛАРДАН – АМАЛИЙ НАТИЖАЛАРГА\n— 2017 йилда бир нечта лойиҳани амалга оширдик, ёшларга янада яқинлашдик, уларнинг эътиборини қозондик, деб ўйлайман.\nБугунги кунда партиямизнинг 450 минг нафардан ортиқ аъзоларидан 40 фоизга яқинини «Истиқбол» ёшлар қаноти сафидаги йигит-қизлар ташкил этади. Ўтган йили «Ёш сиёсатчи» кўрик-танлови иштирокчилари ҳар йилгидан ҳам кўп бўлди. Унда мамлакатимизнинг барча ҳудудларидан истеъдодли, билимли ва зукко ёшлар сараланди ва рағбатлантирилди...\nЎзбекистон ёшлар иттифоқи қатор ташкилотлар билан ҳамкорликда «Ўзбекистон Республикаси парламент модели» лойиҳасини ўтказмоқда. Лойиҳа доирасида семинар-тренинглар, учрашувлар, давра суҳбатлари ташкил қилиняпти. Ана шундай тадбирлардан бири Олий Мажлис Қонунчилик палатасида бўлиб ўтди. Унда бир гуруҳ ёшлар Олий Мажлис Қонунчилик палатасидаги Ўзбекистон ХДП фракцияси аъзолари, партия фаоллари ҳамда Ўзбекистон ёшлар иттифоқи фаоллари билан учрашди. Тадбирда ёшларнинг сиёсий тафаккури ҳамда...\nСаҳифалар: 1 2 3 4 5 ... 14 Навбатдагиси


Гризманн, Годин ва Коке Эрнандесни "Атлетико"да қолишга кўндира олмади\n24 декабрь, 2018, 21:39\nТеглар:Лукас Эрнандес | Атлетико\nМадриднинг "Атлетико" клуби ҳимоячи Лукас Эрнандес билан янги шартнома имзолаш борасида музокараларни давом эттирмоқда.\nAS нашри тарқатган хабарга кўра, "матрасчилар" раҳбарияти ва бош мураббий Диего Симеоненинг шахсан ўзи франциялик футболчи билан Ла Лига 17-тури доирасида "Эспаньол"га қарши учрашувдан олдин музокаралар ўтказган.\nМузокара жараёнида Антуан Гриманн, Диего Годин ва Коке сингари етакчи футболчилар ҳам иштирок этишиб, 22 ёшли футболчини жамоада қолишга кўндиришга ҳаракат қилишган. Аммо бу ҳам самара бермаган. "Атлетико"дагиларнинг фикрича футболчи шу йўл билан учинчи томонга босим ўтказмоқда.\nМаълумот учун, Лукас Эрнандес "Атлетико" тарбияланувчиси саналади ва 2014 йилдан буён асосий жамоада тўп суриб келмоқда.\n"Атлетико" Лукас Эрнандесга ўринбосар топди\nЛукас Эрнандес дунёнинг энг қиммат ҳимоячисига айланди\nРасман! Жаҳон чемпиони ёзда "Бавария"га ўтади


Хитой миллий валютанинг долларга нисбатан курсини мустаҳкамлади\n15:43 / 20.04.2016\nХитой халқ банки (марказий банки), юаннинг долларга нисбатан курсини йил бошидан бери энг юқори кўрсаткичда мустаҳкамлади. Хитой марказий банки, бир долларни 6,4579 юанга тенг қилиб белгилаган. 19 апрель кунги расмий алмашув курси 1 долларга 6,4700 этиб тайинланган эди.\nХитой бош молия муассасаси 2016 йил 1 апрель куни ҳам бундан аввалги энг юқори кўрсаткични қайд этган эди. Ўшанда, бир доллар 6,4585 юанга тенг этиб белгиланган эди.\nЭкспертларнинг фикрича, Хитой ҳукумати маҳаллий ишлаб чиқарувчиларни қўллаб-қувватлаш мақсадида юанни Америка долларига нисбатан девальвацияси (қадрсизланиши)ни қасддан амалга оширмоқда. Бош вазир Ли Кэцян, Халқ банки раиси Чжоу Сяочуань ва бошқа расмий шахслар ушбу айбловларни бир неча бор инкор этишган ва Хитой расмий курсни қасддан туширишга қарши эканига ишонтиришганди.\nХХР раиси Си Цзиньпин ҳам АҚШ президенти Барак Обама билан Вашингтонда ўтказган учрашувида, экспортни қўллаб-қувватлаш мақсадида миллий валютани қадрсизлантириш режасига қарши фикр билдирган эди.


Шунда дўзах аҳли уларга: “Исломингиз сизларга фойда бермадими? Сизлар ҳам биз каби аҳволга тушибсизлар-ку!” дейдилар. Мусулмонлар шунда “Биз содир этган гуноҳларимиз сабабли бу ерга тушдик. Шунинг учун бу ерда азобланяпмиз” дейишади. Ўшанда Аллоҳ таоло “Ла илаҳа иллаллоҳ” деган, қалбида зарра оғирлигича иймони бор кишиларни дўзахдан чиқаришга амр қилади. Шундай қилиб Аллоҳни ягона илоҳ деб билган мусулмон дўзахда қолмайди. Шунда кофирлар “Қанийди биз ҳам мусулмон бўлганимизда эди, улар чиқарилганлари каби биз ҳам чиқарилардик” дейдилар. Пайғамбар алайҳиссалом шу нарсаларни хабарини берганларидан кейин Аллоҳ таолонинг қуйидаги оятларини тиловат қилдилар: “Алиф, Лом, Ро. Ушбу (оят)лар Китоб (Таврот, Инжил) ва аниқ Қуръон оятларидир. Кофир бўлганлар (дунёда) мусулмон бўлмаганлари учун (қиёматда) армонда бўлурлар” (Ҳижр, 1-2).


Жамият бугун, 14:23 01066\nТехнология бугун, 12:29\nСиёсат бугун, 09:40\n20 март куни Фарғона вилоят Қува тумани ҳокимлигида бўлгпн навбатдан ташқари сессияда Наманган вилояти ҳокимининг қишлоқ...\nАнглияда масжидларга ҳужум бўлиб ўтди\nҚанликўл туманига янги ҳоким тайинланди\nАндижонда улфатларнинг ичкилик базми аянчли тугади\nШу йилнинг 14 февралида телестудияда тўғридан-тўғри олиб бориладиган кўрсатув ҳеч қандай огоҳлантиришсиз, изоҳсиз олиб ташланди. Таклиф этилган экспертлар, мутахассислар, оддий томошабинлар олдида мулзам бўлганимиз етмаганидек, ...\n...Ҳаммаси ойдинлашди: гаровда йўқ мулклар сотиб юборилгани рост экан. Сохта далолатнома асосида! Бу қип-қизил жиноятми? Бўлмаса-чи! Шугинани судга тушунтиришга бир йилдан кўп вақт кетди-я... Унгача мулк...


Ҳар қанча ғурурлансак арзийди: бугун буюк бобомизнинг адолат, мамлакатни ҳар жиҳатдан тараққий топтиришдек эзгу орзулари ижобат бўлмоқда. Энг муҳими, истиқлол шарофати билан миллий қадриятларимиз қадр топди. Тарихий адолат тикланиб, бу -беназир зотнинг ҳаёти ва фаолиятига дахлдор холис ҳамда ҳаққоний қарашлар юзага чиқди. Зотан, давлатимиз раҳбари таъкидлаганидек, кимки ўзбек номини, ўзбек -миллатининг куч-қудратини, адолатпарварлигини, чексиз имкониятларини, унинг умумбашарият ривожига қўшган ҳиссасини, шу асосда келажакка ишончини англамоқчи бўлса, Амир Темур сиймосини эслаши керак.\nАнъанага мувофиқ, 9 апрель куни пойтахтимиздаги Амир Темур хиёбонида соҳибқирон таваллудининг 680 йиллигига бағишланган тантанали тадбир бўлиб ўтди. Унда сенаторлар, депутатлар, турли вазирлик ҳамда идоралар, жамоат ташкилотлари, юртимизда фаолият кўрсатаётган дипломатик корпус вакиллари, олимлар, ижодкорлар, ўқитувчи ҳамда талаба-ёшлар қатнашди.\nТадбирда Халқаро Амир Темур хайрия жамоат фонди раиси Нозим Ҳабибуллаев, Ўзбекистон Ёзувчилар уюшмаси раиси Муҳаммад Али, юридик фанлар доктори, профессор Акмал Саидов ва бошқалар сўзга чиқиб, Президентимиз раҳнамолигида ўзлигимизни англаш ҳамда миллий ғуруримизни тиклашга қаратилган ислоҳотлар -жараёнида Амир Темурга юксак эҳтиром кўрсатиш, жаҳон тараққиётига қўшган беқиёс ҳиссасини ўрганиш, бой маънавий меросидан ёшларни ватанпарварлик, миллий истиқлол ғояларига садоқат руҳида тарбиялашда кенг фойдаланиш юзасидан ибратли ишлар амалга оширилаётганини алоҳида таъкидлади.\n— Жаҳон тараққиётига беқиёс ҳисса қўшган, мардлик ва адолат тимсоли сифатида улуғланадиган буюк инсон — Амир Темур ҳаёти ҳамда фаолиятини ўрганишга халқаро миқёсда қизиқиш жуда катта, — дейди Франциянинг Ўзбекистондаги Фавқулодда ва мухтор элчиси Жак-Анри Ольс. — Дарҳақиқат, ўзидан бой маданий мерос қолдирган -соҳибқирон номи ҳам буюк саркарда, ҳам улуғ маърифатпарвар, яъни илм-фан ҳомийси сифатида эътироф этилади. Мен буюк давлат арбобининг 1402 йили Франция қироли Карл VI га йўллаган мактуби ҳақида гапирмоқчиман. Унда Амир Темур жамики мамлакатларни тинчлик ва бирдамликка, ободончилик ҳамда бунёдкорлик ишларига, давлатлараро савдо йўлларини вужудга келтиришга даъват этган. Франция ва Ўзбекистоннинг бугунги ҳамкорлигида ҳам ана шундай эзгу ниятлар мужассам.\nТарихдан маълумки, темурийлар салтанати ўз даврида Осиё ҳамда Европа қитъасидаги йирик мамлакатлар билан дипломатик алоқаларни йўлга қўйиб, тинч-тотув қўшничилик муносабатлари орқали ривожланишга юз тутиш тарафдори бўлган. Ва ушбу жиҳат ҳозирги пайтда ҳам ўта муҳим, долзарб аҳамиятга эгадир. Шуни инобатга олган ҳолда, бугун, айниқса, ёш авлоднинг улуғ аждодимизга хос оқиллик ва одиллик, мардлик, қатъият, хайру саховат, меҳр-мурувват каби етук маънавий фазилатлар соҳиби бўлиб етишишини таъминлашга катта эътибор қаратилмоқда.\nМаросимда шоир Сирожиддин Раупов “Соҳибқироним” шеърини ўқиб берди. Тадбир давомида Амир Темур ҳақида дунёга машҳур давлат арбоблари, шоирлар, адиблар, олиму фузалолар томонидан билдирилган фикрлар юртимиз олий ўқув юртлари талабалари томонидан ўзбек тилида ва асл манба тилларида янгради.\nСоҳибқироннинг 680 йиллик таваллуд тўйи арафасида қашқадарёлик 65 ёшли ҳаваскор спортчи Абдужаббор Холбоев хайрли ишга қўл урди. Гап шундаки, у Шаҳрисабздан Тошкентга пиёда сафар қилиб, 9 апрель эрта тонгда пойтахтимиздаги Амир Темур хиёбонига кириб келди.\n— Ушбу қутлуғ сана муносабати билан “680 йилга 680 минг қадам” шиори остидаги лойиҳани амалга оширдим, — дейди А. Холбоев. — Хўжаилғор қишлоғидан соҳибқирон ҳайкали қад ростлаган майдонгача бўлган масофа 411 километрни ташкил этар экан. Шуни икки марта хронометраж қилгач, инсон қадами билан чамаладик. Натижада у 680 минг қадамга тенг бўлди. Йўл-йўлакай борган жойларимизда юртдошларимиз бизни очиқ чеҳра ва меҳр-эътибор билан кутиб олишди. Самарқанд шаҳрига кирганимда эса Амир -Темурнинг 680 йиллигига 680 туп кўчат ўтқаздик.\nТадбирда ана шундай мазмундаги фикр-мулоҳазалар билдирилди. Шундан сўнг иштирокчилар бобокалонимиз ҳайкали пойига гулчамбарлар қўйишди.\nТантанали маросимда Ўзбекистон Республикаси Президентининг Давлат маслаҳатчиси Х. Султонов иштирок этди.\nШу куни Темурийлар тарихи Давлат музейида “Амир Темур ва темурийлар давридаги илм-фан ва маданият ривожининг жаҳон тамаддунидаги ўрни” мавзуида республика илмий-амалий анжумани бўлиб ўтди. Тадбир доирасида темурийларга оид дурдоналар, нодир қўлёзмалар, истиқлол йилларида Амир Темур ҳамда темурийлар тарихи ҳақидаги китоблар кўргазмаси ташкил қилинди.\nСоҳибқирон таваллудининг 680 йиллиги Самарқанд вилоятининг барча гўшасида кенг нишонланди. Хусусан, 9 апрель санасида эрта тонгдан жамоатчилик вакиллари, ёшлар Амир Темур мақбарасини зиёрат қилдилар. Улуғ саркарда ҳайкали пойига гулчамбарлар қўйилди.\nТадбирда иштирок этганлар тенгсиз азму шижоат, мардлик ва донишмандлик рамзи бўлган бобокалонимизнинг қудратли давлат, адолатли жамият барпо қилиш, ўзаро ҳамжиҳатлик, бағрикенглик, меҳр-оқибат муҳитини мустаҳкамлаш, халқ фаровонлигини таъминлашга оид эзгу тамойиллари Ватанимиз ижтимоий-иқтисодий, маънавий ҳаётида муҳим ўрин тутишини таъкидладилар.\nСана муносабати билан вилоятдаги таълим муассасаларида ҳам анжуманлар, давра суҳбатлари ўтказилди.\nАмир Темур таваллуд топган замин — Қашқадарё вилоятидаги олий ўқув юртлари, касб-ҳунар коллежлари ҳамда мактабларда уюштирилган анжуманларда ҳам мамлакатимизда миллий давлатчиликни шакллантириш, халқимиз фаровонлигини ошириш, фарзандларимиз учун ҳеч кимдан кам бўлмаган ҳаёт барпо этиш, ёшларни баркамол қилиб тарбиялаш борасидаги ислоҳотлар Амир Темур бобомизнинг қарашларига моҳиятан уйғунлиги алоҳида таъкидланди.\nШаҳрисабз шаҳридаги соҳибқирон ҳайкали қад ростлаган майдон шу куни ҳар қачонгидан-да гавжум бўлди. Бу ерда турли соҳа вакилларини учратиш мумкин эди. Қадимий Кешга ташриф буюрган хорижликлар ҳам тадбирларнинг фахрий меҳмонларига айланишди.\n— Буюк Амир Темурнинг 680 йиллигига бағишланган маросимларда қатнашиб, олам-олам таассурот олдик, — дейди Бангкок шаҳри (Таиланд)дан ташриф буюрган сайёҳ Чатрарат Вимол Метгенан. — Ушбу саёҳатимдан беҳад мамнунман. Юртингизнинг бетакрор манзараси, меҳмондўст халқи мени бу муқаддас юртга ҳали яна кўп марта келишга ундайверади.\nАмир Темур таваллудининг 680 йиллигига бағишланган тадбирлар Қорақалпоғистон -Республикаси ва бошқа вилоятларда ҳам бўлиб ўтди.\nМазкур рукндаги бошқа мақолалар: « Мумтоз қўшиқларимиз овозаси\tМаънавий камолот эзгулик сари йўлдир »


ИнтерФУТБОЛ :: «Бешинчи битлз» чемпионликка шай\n«Бешинчи битлз» чемпионликка шай\nАнглиядаги тўртинчи йилини германиялик мутахассис АПЛнинг биринчи давра ғолиби сифатида кутиб олди. Унинг «Ливерпул»и ҳақли равишда жорий мавсумнинг энг ёрқин жамоаси бўлиб турибди. Эътиборли жиҳати шундаки, Юрген Клопп даврида «қизиллар» бир маромда мавжуд камчиликлардан фориғ бўлиб, ниҳоят, етакчи жамоага айланишди. Аниқроғи, узоқ йиллар давомида бой берилган юксак нуфузларини тиклаб улгуришди. Энди ана шу ижодий изланишлар самараси - нуфузли совринлар билан расмийлаштиришга навбат келди. Шу муносабат билан 29 йиллик танаффусдан кейин «Ливерпул»ни чемпионлик шоҳсупасига олиб чиқиш арафасида турган мураббийнинг фаолияти хусусида маълумот беришни лозим топдик.\nЮрген Германиянинг жануби-ғарбида жойлашган миттигина (аҳолиси 1500 кишидан иборат) Глаттен шаҳарчасида улғайди. Шаҳарча футбол бобида мақтана олмайди, аммо ундан 75 чақирим узоқликдаги қўшни «Штутгарт» маҳаллий аҳолининг фахри эди. 1977 йилда, яъни Юрген 10 ёшга чиққанида, жамоа Бундеслига аъзосига айланган, икки йилдан кейин кумуш, унинг ортидан икки марта бронза медалларини қўлга киритганди. Ниҳоят, 1983|1984 йиллар мавсуми якунида жамоа ўзининг 30 йиллик тарихида илк марта Баден-Вюртемберг ери аҳолисига чемпионлик унвонини тақдим этганди. Клопп «Штутгарт»нинг, айниқса, марказий ҳимоячи Карл-Хайнц Фёрстернинг ашаддий мухлиси эди. Бу футболчи 1980 йилда Германия терма жамоаси таркибида Европа чемпиони унвонига сазовор бўлган. Юрген профессионал фаолиятини бошлаган пайтида ўз «кумир»ининг 4-рақами билан майдонга тушарди. Ваҳоланки, ўшанда Клопп ҳужум чизиғида тўп сурган.\nКатта Клопп, яъни Юргеннинг отаси Норберт ўз фарзандини турли спорт турларига жалб этишга уринди. Қизиғи, талабчан ота ўғлининг ўта ёш ва тажрибасиз эканлигини инобатга олмас, Юргенга енгиллик беришни истамасди. Масалан, чанғида сайрга чиққан пайтларида Норберт ўғлининг ортда қолиб кетганига эътибор бермас ва олислаб кетарди. Юрген эса унга етиб олиш учун бор кучини ишга соларди. Ота-ўғил ўртасидаги теннис баҳси икки марта катта Клопп фойдасига 6:0 ҳисобида якунлангач, Юрген ўйиндан бош тортди: «Мағлубиятлар жонимга тегди». Норберт ҳам жаҳл билан жавоб қайтарди: «Нима, бу бош оғриғи мен учун қизиқарли, деб ўйлайсанми?»\nХуллас, бу спорт турлари Клоппларга маъқул бўлмади. Лекин футбол... Дарвоқе, катта Клопп 18 ёшида, 1951 ва 1953 йилларда Бундеслига чемпионлигини қўлга киритган Фриц Вальтернинг афсонавий «Кайзерслаутерн» клубида дарвозабонлар кўригида иштирок этганди. Бироқ урушда мағлубиятга учраган мамлакатда футболнинг келажаги йўқ деб ҳисоблаган Юргеннинг бобоси Норбертни бошқа касб билан шуғулланишга кўндирди.\nТаажжубки, кичик Клопп ҳам отаси каби футболдан четда қолишга яқин турганди. Унинг айтишича, глаттенликлар фақат Тюбинген университетида таҳсил олиш учун шаҳарчани тарк этишаркан. Бироқ Юргеннинг бахтига, 1983 йилда тақдир Клоппни «Эргенцинген» бош мураббийи Вальтер Баурга рўбарў қилди. Шаҳарча йигитлари учун бу жамоанинг ўринбосарлари сафидан жой олишнинг ўзиёқ улкан жасорат эди. 15 ёшида бўйи 190 сантиметрга етган Юрген Баурда яхши таассурот қолдирди, онаси эса 28 километр узоқликдаги мактабга ўз автомашинасида олиб боришга ваъда берди. Шу тариқа Клопп академия тарбияланувчисига айланди.\nОрадан йиллар ўтиб, «Эргенцинген» устози «Айнтрахт»ни бошқараётган қадрдон дўсти Дитрих Вайзе билан биргаликда ўртоқлик учрашуви ўтказишга қарор қилишди. Ўша даврда айнтрахтликлар сафида Бундестимнинг 1986 ва 1990 йиллардаги мундиалларда эришган кумуш ва олтин медалларига муносиб ҳисса қўшган Томас Бертольд тўп сурарди. Аммо 1986 йилнинг ёзида бу ҳимоя-чи ҳам Клоппнинг шиддати қаршисида ожиз қолганди: рақибларини моҳирлик билан ортда қолдирган Юрген ҳисобни очди.\nТўғри, тез орада ўзига келган «Айнтрахт» «қишлоқилар»нинг ягона голига 9та гол билан жавоб қайтарди. Бироқ Клопп Дитрих Вайзени ўзига ром этиб улгурганди: «Франкфуртга ўтишни истайсанми?»\nЎшанда қаттиқ ҳаяжон таъсирида Юрген кўзойнагини синдириб қўйганди. Тўғри, бу унинг орзусидаги «Штутгарт» бўлмасада, ҳар ҳолда, элита вакили эди.\nАфсуски, қаҳрамонимизнинг «Айнтрахт»даги фаолияти умуман ўхшамади: мавсум бошида Вайзе жамоани тарк этди, янги мураббий ишонч билдирмади. Натижада Клопп маълум муддат ҳаваскор клубларда ўзини овутиб юрди. Ниҳоят, 1990 йилда у фаолиятидаги асосий жамоа - «Майнц 05»дан таклиф олди.\nОрадан бир йил ўтгач, Юрген футболчилик фаолиятидаги энг ёрқин ўйинни намойиш этди - «Эрфурт»га қарши баҳсда (5:0) «покер»га эришди. «Майнц» бош мураббийи Роберт Юнг эса шундай баёнот берди: «Мана кўрасиз, янги мавсумда Клопп сафимизда бўлмайди». Бироқ мураббий янглишганди: ҳаваскорлар ичидан чиққан жавоҳир 10 йил жамоа шарафини ҳимоя қилди. 33 ёшга чиққанидан кейин эса ўйновчи мураббий сифатида фаолият юрита бошлади.\nКейинги 7 йил Клопп учун анча машаққатли, жамоа ва унинг мухлислари учун мароқли кечди. «Майнц» қаторасига икки марта охирги турда элита йўлланмасини рақибига бериб қўйди. Қизиғи, иккинчи имкониятни ундан айнан «Айнтрахт» тортиб олганди. Шунчалик аламли мағлубиятларга дош берган Клопп бир йилдан кейин тарихий ғалабага эришди - унинг жамоаси элита аъзосига айланди.\nКучлилар сафидаги ўрнини сақлаб қолиш мақсадида Юрген Клопп ўз шогирдларини Швеция ўрмонларига, электр қуввати, телевизор бўлмаган сокин гўшага олиб кетди. Мураббий ўз шогирдлари билан велосаёҳатларга чиқди, уларнинг ҳар қайсиси билан бафуржа суҳбатлашди. Аммо шу саъй-ҳаракатлар ҳам «Майнц»ни қуйи лигага тушиб кетишдан сақлай олмади. Клопп эса Дортмунддан таклиф олди. Ҳозир бу таклиф ажабланарли туюлиши аниқ. Лекин ўша 2008 йилда «Боруссия» Дортмунд ўртамиёна жамоа мақомига кўникиб улгурган, тез орада банкротга юз тутиш остонасида турганди. Айни шу паллада «Бавария» молиявий кўмак кўрсатиб, жамоага ўзини тиклаб олиш имконини берди. Клопп ана шу имкониятдан самарали фойдаланди: 2011 йилда Бундеслига тарихидаги энг ёш таркиб (24,2) билан шоҳсупага кўтарилди. Кейинги мавсумда эса жамоа тарихида илк бор «олтин дубл»га эришишга яқинлашди.\nГермания кубогининг ҳал қилувчи беллашуви арафасида мураббий футболчиларга ўзи тайёрлаган «Инсоннинг юксак натижалари» ролигини намойиш этди. Унда инсоннинг илк марта Ойга тушиши, Борис Беккернинг Уимблдон-85 турниридаги ғалабаси, германиялик чанғичи Роза Миттерма-йернинг Инсбрук-76 Олимпиадасидаги иккита олтин медаллари, Штеффи Граф ҳамда Михаэль Шумахернинг зафарли юришлари жамланганди. Ролик Клоппнинг мурожаати билан якунланганди: «Истасак, биз мана шу шарафли фильмнинг давоми бўламиз. Бироқ бунинг учун эртага ҳалол тер тўкишимиз шарт!»\nЭртасига «Боруссия» Дортмунд Берлинда «Бавария»ни 5:2 ҳисобида маҳв этди ва ўзи ҳамда Клоппни немис футболи тарихига олиб кирди.\nТақдирнинг қалтис ҳазилига биноан, шундан кейинги барча финалларда омад Юрген Клоппдан юз ўгирмоқда: 2012|2013, 2017|2018 йиллар мавсумида Чемпионлар Лигасининг, 2015|2016 йиллар мавсумида эса Европа Лигасининг финалида. Лекин жорий мавсум германиялик мутахассис учун ҳавас қиладиган даражада ўтмоқда. Унинг жамоаси Янги йилни АПЛ пешқадами мақомида кутиб олди. Гарчи амалдаги чемпиондан мавсумдаги илк мағлубиятини қабул қилган бўлсада, ҳамон яққол етакчи бўлиб турибди.\n...Юрген Клоппнинг «Ливерпуль» бош мураббийи сифатидаги дастлабки матбуот анжуманида касбдошларимиз унга Жозе Моуриньо Англияга келганида ўзини «Беназир» деб таништирганини эслатишди ва Клоппнинг бу борадаги фикри билан қизиқишганди. Германиялик мураббий камтарлик билан жавоб қайтарди: «Мен оддийман, айнан шундай деб ёзинг».\nТуманли ўлкадаги фаолияти давомида Юрген Клоппни яна бир тахаллус - «Бешинчи Битлз» билан тақдирлашди. Бунинг асосий сабаби шуки, Клоппнинг наздида, бу гуруҳ санъат оламида ягона. Хуллас, мураббий ўзининг асл жамоасини, асл гўшасини топди. Энди унга зарҳал жилосини берилса, бас!


ЎзА - Ёш мусиқачиларнинг санъат байрами\n04.04.2018 11:47 Чоп этиш версияси\nЁш мусиқачиларнинг санъат байрами\nПойтахтимизда "Соғлом авлод учун" халқаро хайрия фонди томонидан Ўзбекистон Республикаси Маданият вазирлиги ва бошқа кўплаб ҳамкор ташкилотлар билан биргаликда ўтказилаётган "Наврўз садолари" IV халқаро кўп овозли миллий чолғулар ансамбль ва оркестрлари мусиқа фестивали ўқувчи-ёшларнинг чинакам санъат байрамига айланди.\nМамлакатимизда ҳар йили ранг-баранг мусиқий лойиҳалар тизимли тарзда ташкил этилаётгани истеъдодли ёшларни доимий қўллаб-қувватлаш, уларнинг сафини кенгайтириш, санъатга оид таълимни давр талабига монанд такомиллаштиришда муҳим омил бўлмоқда.\nЎзбекистон давлат консерваториясида кўтаринки ва байрамона руҳда бўлиб ўтаётган "Наврўз садолари" фестивалида ўзбекистонлик ёшлар билан бирга Қозоғистон, Қирғизистон, Россия, Тожикистон, Мўғулистон сингари давлатларнинг ёш мусиқачилари ҳам иштирок этмоқда.\n– Бундай фестивалда биринчи марта қатнашаётган бўлсам-да, ўзбекистонлик мусиқачилар, педагоглар, тенгдошларим менга ўз қадрдонларидек муносабатда бўлмоқда, – дейди қирғизистонлик ёш мусиқачи Алиман Сартбаева. – Тошкент кундузи ям-яшил, озода, кўркам шаҳар бўлса, унинг оқшомги қиёфаси янада чиройли, камалакранг тусдаги безакли чироқлар билан бетакрор афсонавий кўринишга кирар экан. Ўзбек ва қирғиз мусиқа чолғулари деярли ўхшашлигини англадим. Фестивалда ўзбек бастакори Муҳаммаджон Мирзаевнинг "Завқим келур" асарини ижро этдик. Ўз номи билан ғоят завқли бу куй мусиқа мухлисларига манзур бўлганидан мамнунман.\n"Наврўз садолари" фестивалининг навбатдаги кунида кўп овозли ансамбль ва оркестрларнинг чиқишлари, оркестр синфи, дирижёрлик ва чолғу ижрочилиги бўйича маҳорат сабоқлари, орган мусиқаси концерти бўлиб ўтди.


Вашингтон Ғазодаги можаро иштирокчиларини муросага чақирди\n24 ноябр 2020, Тошкент вақти: 23:47\nҚўшма Штатлар Ғазо минтақасидаги ҳар иккала томонни зиддиятнинг ёйилишидан воз кечишга чақирди.\nОқ уй баёнотида зиддиятга фаластинлик жанггарилар томонидан Исроил ҳудудига ракета зарбалари берилгани сабаб бўлгани таъкидланган ва Исроилнинг мудофаа ҳуқуқи эътироф этилган. Фаластин вакиллари эса Вашингтонни тарафкашликда айблаганлар.\nКеча Миср президенти Муҳаммад Мурсий таклифига кўра Қоҳирага ХАМАС раҳбари Холид Машъал ҳамда Туркия бош вазири Ражаб Тоййиб Эрдўғон етиб келди.\nЭрдўғон билан бирга ўтказилган матбуот анжуманида Мурсий Исроил ва Фаластин ўртасида тез орада сулҳга эришилиши мумкинлигини қайд этди, бироқ ўт очишни тўхтатиш муддати ҳақида аниқ бир гап айтолмади.


Сув тежовчи суғориш технологиялари: янги имтиёзлар, янги имкониятлар\n2019 йил 12 декабрь куни Халқаро пресс-клуб сессиясида “Сув тежовчи суғориш технологиялари: янги имтиёзлар, янги имкониятлар” мавзуида мулоқот бўлиб ўтди. Унда сув тежовчи суғориш технологияларини жорий этишга масъул вазирлик, қўмита ва агентликлар, тижорат банклари раҳбарлари, вилоят ҳокимларининг қишлоқ ва сув хўжалиги масалалари бўйича ўринбосарлари, агрокластерлар ва фермер хўжаликлари раҳбарлари, сув тежовчи технологияларни лойиҳаловчи, қурувчи пудрат ташкилотлари мутахассислари қаторида Иновацион ривожланиш вазирлиги мутасаддилари ҳам иштирок этдилар.\n2019 йилда мамлакатимизда 33,8 минг гектарда томчилатиб суғориш,\n1,1 минг гектарда ёмғирлатиб суғориш, 2,2 минг гектарда пульсар суғориш, жами 36,6 минг гектарда сув тежовчи суғориш технологиялари жорий қилинди. Биргина пахтачилик соҳасида 12 минг гектар майдонда 193 млрд. сўмлик томчилатиб суғориш технологияси қўлланилди. Бунда давлатимиз раҳбарининг ўтган йил 27 декабрда қабул қилинган “Пахта хом ашёсини етиштиришда томчилатиб суғориш тизимини кенг жорий қилиш учун қулай шароит яратиш бўйича кечиктириб бўлмайдиган чора-тадбирлар тўғрисида”ги қарори муҳим аҳамиятга эга бўлди. Қарорга асосан, мамлакатимиз тарихида илк бор қишлоқ хўжалиги экинларини суғоришда томчилатиб суғориш технологиясини жорий этганларга давлат бюджетидан субсидиялар ажратиш механизми йўлга қўйилди.\n- сув сарфи 40- 50 % га тежалди;\n- ёнилғи 60 % га иқтисод қилинди;\n- минерал ўғитлар самарадорлиги 30 % га ортди;\n- меҳнат ресурслари, иш ҳақига харажатлар тежалди;\n- ғўзанинг биологик пишиш муддати 12-15 кунга тезлашди;\n- ҳосилдорлик 20-30 центнерга ортди.


Иқлим ўзгариши минг мартага тезлашган, табиат эса улгура олмаяпти - zarnews.uz\nИқлим ўзгариши минг мартага тезлашган, табиат эса улгура олмаяпти\nИқлим ўзгариши бизнинг гўзал ва миллион йиллар давомида мувозанатга эга бўлиб келган сайёрамизда кўплаб тартибсизликларни келтириб чиқармоқда, деб ёзади Human.uz.\nУммон ва ўрмонлардаги ўзгаришлар сабаб, эҳтимол бир неча юз минглаб набодод ва ҳайвонот вакиллари йўқолиш арафасида турибди. Уларнинг айримлари эса глобал исишга мослашиш учун ўз хусусиятларини ўзгартиришга мажбур бўлишмоқда. Мисол учун, ҳайвон ва паррандалар жуссаси тобора кичрайиб бормоқда. Боиси кичик гавдада иссиқ ҳароратни тарқатиш осон.\nҲозирча олимларда иқлим ўзгаришига табиатнинг мослашиши нималарга олиб келиши, бунинг қандай кечиши хусусида қарашлар етарли эмас. Куни кеча бирмунча аниқ тахмин ва фикрлар ўрин олган илмий мақолалар "Nature Communications" илмий нашрида чоп этилди. Унда 60 нафар тадқиқотчининг ишлари эълон қилинган.\nШу вақтга қадар олиб борилган 10,000 дан зиёд тадқиқот натижаларига кўра, инсон омили сабаб юзага келаётган табиий тартибсизликларнинг натижаси хатарли бўлади. Тўғри, айрим жониворлар, ўсимликлар янги иқлимга мослашаётгандек кўринади, бироқ улар улгура олишмаяпти. Айримлари эса сезилар-сезилмас йўқ бўлмоқда. Бир сўз билан айтганда, табиатда оммавий ҳалокат жараёни содир бўлмоқда.\nҲайвон ва ўсимликларнинг иқлимга мослашишларини икки ўзгаришда кўрамиз: морфология ва фенология. Морфология ўзгаришларга жисмонан мослашиш, фенология эса кўпайиш ва кўчиш билан боғлиқ ўзгаришлар. Мавжуд тадқиқотлар асосан фенологияни ўрганмоқда.\nҚушларни кузатиш анча қулай бўлгани боис, иқлим ўзгаришининг паррандаларга таъсири яхши тадқиқ қилинмоқда. Изланиш натижалари иқлим ўзгариши сабаб қушлар тухум қўйиб, бошқа ўлкаларга учиб кетиш вақтида адашиб қолишаётганини кўрсатмоқда.\nИқлим азалдан ўзгариб келган. Табиат ҳам қадимдан жараёнга мослашиб келган. Аммо инсон омили сабаб юзага келаётган бугунги иқлим ўзгаришларининг суръати анъанавий ўзгаришлардан 1000 баробар тезроқ. Агар бу суръат пасаймаса, табиат бунга мослашишга улгурмайди ва сайёрамиз экотизими кўп ҳайвон ва ўсимлик турларидан маҳрум бўлади.\nЭкологик тизим жуда мураккаб тизим ва унда ҳар бир ўсимлик, ҳайвоннинг ўзига яраша ўрни, таъсири ҳамда вазифаси бор. Мисол учун, иссиқлик сабаб ҳашаротлар эрта кўпайишни бошлашса, қушлар ҳам ҳаёт тарзларини шунга мувофиқ ўзгартиришлари лозим. Акс ҳолда, табиатдаги мувозанат бузилади.\nМайда ва тез кўпаядиган ҳайвонлар улкан жуссали ҳайвонларга қараганда иқлим ўзгаришига тез мослашмоқдалар. Йирик сут эмизувчилар, мисол учун филлар учун иқлим ўзгариши хавфли келиши мумкин.\nИлмий изланишлар табиатдаги мослашувчанлик қобилияти бундан буёғига омон қолиш учун етарли эмаслигини кўрсатмоқда. Ҳар бир ҳукумат ўз ҳудудида мавжуд ҳайвон ва ўсимликларнинг иқлим ўзгаришидан ҳимоя қилувчи дастурларни амалга оширишлари лозим. Акс ҳолда, бугун бизнинг қаршимизда яшаб турган табиат эртанги авлод учун армонга айланиши муқаррар.\nЭртадан мамлакат ҳудудига яна совуқ ҳаво оқими кириб келмоқда\nМутахассислар глобал иқлим офати яқинлашаётгани ҳақида огоҳлантирди


Кипригингизни камонга айлантиринг! - 21 Июня 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Июнь » 21 » Кипригингизни камонга айлантиринг!\nЯпон технологияси киприкларни битталаб ҳақиқий киприк ёнига ёпиштириб чиқишни назарда тутади. Бундай усулда ўстирилган киприклар сизга 3 ойгача беминнат хизмат қилиши мумкин.Ягона шарти ойда бир бор коррекцияга бориб туришингиз лозим. Мутахассислар киприклари қалин аммо калта қизларга айнан шу усулни тавсия этишмоқда. Кўзнинг ташқи бурчагидан ички бурчагига қараб киприклар калталатиб ёпиштирилади.\nБир пайтлар голливуд актрисалари кенг фойдаланган бу усулда сунъий киприклар 2-5 донадан (тутам қилиб) қовоққа ёпиштирилади. Тутам киприклар ҳақиқий киприкларингиз учун бироз оғирлик қилиши мумкин, аммо ёпиштириш жараёни кам вақт талаб этиши билан эътиборли. Қўшимча парваришсиз ҳам икки ҳафта давомида кўзингизни қувнатиб туриши мумкин. Бу усул тўй ҳашамга отланганингизда, айниқса, самаралидир.\nГарчи косметологлар киприк улашга мўлжалланган елим бутунлай безарар эканлигин таъкидлашса-да, базида аллергияга сабаб бўлиши мумкинлигини ҳам эътибордан четда қолдирманг.


Ўзбекистон 2019 йилгача гўшт маҳсулотлари ишлаб чиқариш ҳажмини сезиларли даражада оширишни режалаштирмоқда.\nЯқинда мамлакатда 2015-2019 йилларда озиқ-овқат маҳсулотлари ишлаб чиқаришни таркибий ислоҳ қилиш ва модернизациялашни ҳамда маҳсулотлар турини оширишни таъминлаш бўйича чора-тадбирлар дастури қабул қилинди.\nДастур шартларига кўра гўшт соҳасига йўналтириладиган инвестицияларнинг умумий ҳажми 15,7 млн. АҚШ долларини ташкил этади. Шундан 6,5 млн. долларга тенг қисми мамлакатнинг турли минтақаларида 4 янги ишлаб чиқариш заводи қурилишига сарфланади.\nҚолган 9,2 млн. Ўзбекистондаги гўшт ва гўшт маҳсулотлари ишлаб чиқарувчи 6 энг йирик корхонани модернизация қилиш ва кенгайтиришга йўналтирилади, булар: “Мастер Деликатесов”, “Розметов ЗМ”, “Ибрагимов ХН”, “Агро Браво”, “Бахт” ва “Сиеб Шавкат Орзу”.\nГўшт ишлаб чиқариш ошади\nЭкспертлар берган дастлабки баҳоларга муофиқ мазкур дастурни амалга ошириш натижасида мамлакатда гўшт ишлаб чиқариш ҳажми 2019 йилга келиб 25 фоизга, яъни тирик вазнда 2,4 мегатоннага (мт) ошади.\n2014 йилда мамлакатда 19 мт (тирик вазнда) гўшт ишлаб чиқарилган эди, бу 2013 йилга нисбатан 6,7 фоизга кўп. Қишлоқ ва сув хўжалиги вазирлигининг маълумотларига мувофиқ мол гўшти ички гўшт бозорининг 76 фоизини ташкил этади, иккинчи ўринда парранда гўшти туради. Бугунги кунда мамлакатда 1280 паррандачилик фермаси бўлиб, умумий парранда сони 10,5 миллионни ташкил этади.\n2014 йилда Ўзбекистонда жами қиймати 15,1 триллион сўмлик (5,87 миллиард АҚШ доллари) озиқ-овқат маҳсулотлари ишлаб чиқарилди. Қишлоқ хўжалиги вазирининг ўринбосари Яшин Хидировнинг маълум қилишича, ҳукумат сўнгги 10 йил ичида гўшт саноатида йилига 7-8 фоиз даражада ўсиш бўлаётганини қайд қилмоқда ва янги дастур бу ўсиш суръатини келажакда ҳам сақлаб қолиш имконини беради.\n«Қорамол сони ортди»\n«Кўрилган изчил чоралар натижасида (гўшт чорвачилигини ривожлантириш соҳасида) сўнгги 5 йил ичида мамлакатда йирик қорамол сони 121 фоизга, қўй ва эчклар сони – 120 фоизга ва парранда сони 1,5 бараварга ошди”–, қўшимча қилди Я.Хидиров.\n“Бу гўшт маҳсулотлари ишлаб чиқариш ҳажми 130 фоизга, сут ишлаб чиқариш ажми 138 фоизга ва тухум ишлаб чиқариш ҳажми 162 фоизга ошишига сабаб бўлди. Бундан ташқари, 2014 йилда 1 киши бошига гўшт, сут ва тухум истеъмол қилиш ҳажми 1990 йилга нисбатан мос тартибда 1,3 , 1,6 ва 1,5 мартага ошди”.\n“Чорвачилик маҳсулотлари мамлакатдаги қишлоқ хўжалиги маҳсулотлари жами ҳажмининг 42 фоизини ташкил этади”, қўшимча қилди Қишлоқ ва сув хўжалиги вазирлигининг Чорвачилик бўлими бошлиғи Собир Мавлонов.\n“Ушбу ўсиш ҳам сўнгги йилларда қорамол боши ортиши ҳисобига, ҳам молларнинг унумдорлиги ошиши ҳисобига таъминланди. Масалан, 2006-2014 йилларда мамлакат Украина, Юелорусь, Пельша, австрия, Германия ва Голландиядан 46 000 бош зотли қорамол сотиб олди”.\nМуаллиф: Владислав Воротников\nGlobalMeatNews.com. © William Reed Business Media Ltd 2014 рухсати билан чоп этилди.\n(овозлар: 6, Рейтинг: 3.39)


Asosiy > Yangiliklar > СЕН БАРИБИР МУҚАДДАССАН, АЁЛ!\nБизнинг юртимизда аёл, она ҳамиша эъзозланиб, қадрланиб келган. Дунёнинг ҳеч бир жойида бизнинг юртдагидек аёл муқаддас саналиб, шарафланмайди. Буни муҳтарам Президентимизнинг хотин-қизлар куни муносабати билан пойтахтимиздаги муҳташам саройда юртимизнинг турли бурчакларидан келган ижтимоий ҳаётда илғор, меҳнат жамоаларида фаол, оилада ибратли оналар, бекалар билан учрашувдаги табриги ва уларга билдирган самимий фикрларини тинглаганимизда яна бир карра амин бўлдик ва қалбимиз ҳаяжон ва қувончга тўлди.\nУшбу гўзал байрам вилоятимизда ҳам кенг нишонланди. Гулистон шаҳридаги “Наврўз” тўйхонасида вилоятимизнинг турли бурчакларидан чорланган 600 нафарга яқин аёлга чуқур ҳурмат ва эҳтиром кўрсатилди. Меҳмонларни ўктам йигитлар юзларида табассум ила кутиб олиб, уларга қўлларидаги қип-қизил атиргулларни туҳфа қилишарди. Бу кўринишдан меҳримиз товланди, юракларимиз ҳапқириб кетди. Байрам қатнашчилари файзли даврадан, тўқин дастурхон атрофидан жой олишди.\nВилоят ҳокими Ғофуржон Мирзаев мунис онажонлар, қадрли опа-сингилларни қутлаб, уларга самимий истаклар билдирар экан, кечагина пойтахтда бўлиб ўтган байрам тадбиридаги давлатимиз раҳбарининг мамлакатимиз аёлларига табриги, қалб сўзларини яна бир карра тилга олди.\n– Вилоятимиздан икки нафар эл ҳурматига сазовор бўлган, фаол ва фидокор аёл Сабоҳат Зунунованинг “Дўстлик” ордени ва «Қувонч» боғча-мактаб тарбиячиси Ольга Кокотованинг “Шуҳрат” медали билан тақдирлангани ҳамда икки нафар истеъдодли ва иқтидорли қиз Мадина Маъмирова ҳамда Гулчирой Исоқованинг Зулфия номидаги Давлат мукофотига сазовор бўлганликлари ва уларга бу мукофотларни муҳтарам Президентимизнинг шахсан ўзи тақиб қўйгани ҳаммамизни қувонтирди, – деди вилоят ҳокими. – Бизнинг аёлларимиз ана шундай ҳурмат ва эъзозга лойиқ. Айниқса, даврада 1000 ойни қаршилаган табаррук момоларимизнинг борлигидан хурсандмиз. Биз уларга таъзим қиламиз. Сизларга соғлик, бардамлик, дунёнинг барча шодликларини тилаймиз. Баҳорий кайфият асло тарк этмасин. Азиз, опа-сингиллар биз сизларга суянамиз, сизлар борки, олам мунаввар, дунё нурафшон.\nШундан сўнг даврадаги барча аёлларга вилоят ҳокимининг байрам туҳфалари топширилди.\nТадбирда иштирок этган Ўзбекистон Республикаси Бош Вазирининг ўрибосари, республика Хотин-қизлар қўмитаси раиси Танзила Норбоева байрам қатнашчиларини қутлаб, дил изҳорларини билдирди ҳамда бир гуруҳ ижтимоий фаол, меҳнатда илғор, маҳалла ҳаётида фаол қатнашаётган хотин-қизларга республика Хотин-қизлар қўмитасининг фахрий ёрлиқларини топширди.\nҚутловлар, тилаклар куй-қўшиқларга уланди. Айниқса, таниқли санъаткор, кулгу устаси Валижон Шамшиевнинг ичакузди ҳангомалари, қизиқ латифалари барчага табассум улашди.\n– Бундай тадбирдан завқ-шавққа тўйдим, – дейди Ширин шаҳридаги Амир Темур номли маҳаллада яшовчи оила бекаси Шаҳодат Қурбоналиева. – Вилоят ҳокимининг табригидан ҳаяжонга тушдим, қувончдан кўзларимга ёш келди. Шундай эътибор ва ҳурмат учун минг бора раҳмат.\n– Эллик ёшга кириб, бу каби чиройли байрамни биринчи марта кўриб турибман. Беш нафар фарзандим бор, тақдир тақозоси билан уларни ёлғиз ўзим тарбиялаяпман. Шундай даврага таклиф этишгани учун маҳалламдаги фаоллардан, вилоят, туман ҳокимлигигидаги раҳбарлардан миннатдорман.\nБу каби илиқ гаплар, дил сўзларини ҳар бир иштирокчидан эшитиш мумкин эди. Байрам барчада катта таассурот қолдирди.


Телефонларингиз ё-да, босган қадамингиз жосуслар қўлидами? - BBC O'zbek\nТелефонларингиз ё-да, босган қадамингиз жосуслар қўлидами?\nImage caption Сноуден Панорама журналистлари билан Москвада учрашган\nАҚШ жосуслик хизматининг собиқ ходими Эдвард Сноуден смартфон хавфсизлик хизматлари томонидан "тўла назорат" қилиниши, фойдаланувчилар буни тўхтатишга ожиз эканларини айтган.\nЭдвард Сноуденнинг Би-би-си Панорама дастури билан суҳбатда айтишича, Британия ҳукумат алоқалари маркази (GCHQ) телефон эгаларининг хабарисиз шахсий маълумотларни ўғирлаш қудратига эга.\nСноуден жаноблари қўл телефонларига ширфланган SMS жўнатиш билан кира олади. Унга кўра, бундай йўл билан суратлар олиш ва телефон мулоқотларини тинглаш имкониятига эга бўлиш мумкин.\nБритания ҳукумат Эдвард Сноуденнинг даъволарига изоҳ бермаган.\n'Ўзгалар ишига бурун тиқувчи Смурфлар'\nФото муаллифлик ҳуқуқи GCHQ\nImage caption Британия ҳукумат алоқалари маркази (GCHQ)\nАмерика жосуслик хизматининг собиқ ходими Сноуден Панорама журналистлари билан Москвада учрашган.\nУ 2013 йил АҚШ Миллий Хавфсизлик Агентлиги (NSA) Интернет ва телефон алоқаларини қанчалар назорат қилгани ҳақидаги тафсилотларни матбуотга чиқариши ортидан Россияга қочиб борганди.\nЭдвард Сноуден Британия ҳукумат алоқалари маркази (GCHQ) ё-да, Америка Миллий Хавфсизлик Агентлиги (NSA) фуқароларнинг шахсий мулоқотларини ёппасига кузатадими йўқлиги ҳақида гапирмаган, аммо ҳар икки агентлик смартфонларга кириш имконини берувчи технологиялар билан яхши қуролланганини айтган.\n"Улар сизни ўзингиздан кўра телефонингизга эга бўлишни исташади", дейди Сноуден.\nУнга кўра, Британия ҳукумат алоқалари марказининг ушбу дастури мультильм қаҳрамонлари Смурфлар номидан олинганини айтган.\n"Хаёлпараст Смурф сизнинг телефонингизни ўзингиз билмаган ҳолда ўчириб ёқиш қудратига эга бўлган ускунадир", дейди у.\nУнга кўра, "бошқаларнинг ишига бурнини суқадиган "Қизиқувчан Смурф" чўнтакдаги телефон микрафонини ёқиб, атрофда кечаётган мулоқотларни эшита олади. "... ҳатто, телефонингиз ўчирилган бўлса ҳам. Чунки, уларда телефонни очиш учун бошқа ускуналар бор", дея қўшимча қилган Эдвард Сноуден.\nУнинг айтишича, "Ахтарувчи Смурф" Британия ҳукумат алоқалари маркази (GCHQ)га географик жойни янада аниқ билиш имконини беради.\nImage caption Смурфлар\n'Босган қадамингиз тўла назоратда'\nЭдвард Сноуден Паранойя Смурф ускунаси ҳақида ҳам гапиради. Унга кўра, бу телефондаги ғайриоддий техник ҳолат сезиб қолинган тақдирда ҳимояланишда фойдаланиладиган қурулмадир. Сноуден уни "ҳимоя совути" дея таърифлайди.\nЖаноб Сноуденга кўра, агентлик қўл телефонига кириб олганидан кейин "қўнғироқларингиз, SMSлар, интернетда очган саҳифаларингиз, контактлар, борган жойингиз, сиз уланган симсиз алоқа тизимлари" барча-барчани кузатиши мумкин.\n"Ва улар бундан кўпроқ ишни ҳам қила оладилар. Уларни сизни расмга ҳам олишлари мумкин".\nЭдвард Сноуденнинг тушунтиришича, смартфонга кириш учун жўнатилган SMSни қўл телефон эгаси сезмайди ҳам. Яъни, махсус ширфланган мактуб телефонга яширин тарзда келади.\n"Бу "эксплуатация" деб аталади... Сиз бунга (телефонга) пул тўлагансиз, аммо кимки software (дастурий таъминот)ни назорат қилса, телефонга ўша эгалик қилади", дейди у.\nБритания ҳукумат алоқалари маркази (GCHQ) ва АҚШ Миллий Хавфсизлик Агентлиги (NSA) ўртасидаги муносабатларга тўхталар экан, Британия агентлигини Америка жосуслик хизмати филиали дея таърифлайди.\nУнинг айтишича, АҚШ Миллий Хавфсизлик Агентлиги технология билан таъминлайди, вазифа ва йўналишни белгилайди\nТушунилишича, Америка жосуслик хизмати ҳам Смурфларга ўхшаш дастурга эга. Хабарларга кўра, смартфонлардан фойдаланаётган террорчиларга қарши курашиш учун 1 миллиард доллар сарфлаган.\nБритания ҳукумати воизи ўз баёнотида жосуслик масалаларида изоҳ берилмаслиги ва бу "узоқ йиллик сиёсат" эканини айтган.\nУнга кўра, Британия ҳукумат алоқалари маркази (GCHQ)нинг барча иши қатъий қонун доирасида кечади.\nҲукумат жаноб Сноуден жосуслик агентликларининг миллий хавфсизлик таҳдидларига қарши курашига жиддий зиён етказганига ишонади.\nЭдвард Сноуден эса, омма манфаатларига мувофиқ иш тутганини таъкидлайди.\nВенесуэла, Никарагуа ва Боливия Сноуденга бошпана беришга тайёр\nСноуден масаласини ҳал қилиш учун ойлар керак бўлади


Рус зиёлилари “сайр”га чиқди\nРус зиёлиларининг "синов сайри", Москва, 2012 йилнинг 13 майи.\nМосквада тинч намойишларнинг куч билан тарқатилаётганига аксилчора ўлароқ, таниқли рус адиблари Россия пойтахтида ҳокимият бемалол юриб бўладими, йўқми - текшириб кўриш мақсадида “синов сайри” уюштирдилар.\nМаҳаллий полиция маълумотларига кўра, “сайр”да 2 минг чоғли киши иштирок этган, фаоллар эса тадбирда 10 мингдан 15 минггача киши қатнашганини таъкидламоқдалар.\nЮриш йўналиши бўйлаб, яъни Пушкин майдонидан Чистие пруди хиёбонигача бугун транспорт қатнови чеклаб қўйилди, чунки пиёдалар йўлагига сиғмаган “синов сайри” иштирокчилари машина йўлидан ҳам юриб бордилар.\nМосквадаги синов сайри иштирокчилари\nТадбирда Борис Акунин, Эдуард Успенский, Дмитрий Биков, Виктор Шендерович каби таниқли ёзувчилар иштирок этдилар.\nМаълумотларга кўра, маҳаллий полициячилар бу гал ўзларини жуда сипо тутганлар ва фақат тартиб сақлаш билангина банд бўлганлар.\n“Синов сайри” ғояси Россиядаги парламент ва президентлик сайловларидаги қонунбузарликларга қарши 6 май куни ўтказилган “Миллионлар марши” чоғида мухолифат вакиллари оммавий равишда ҳибсга олинганидан кейин пайдо бўлган.\nЎтган йилнинг декабр ойида ўтказилган парламент сайловлари ва шу йил март ойи бошида ўтказилган президентлик сайловларида кўплаб қонунбузарликларга йўл қўйилган деб ҳисобловчи Россия мухолифати қарийб ярим йилдан буён Москва ва мамлакатнинг бошқа шаҳарларида катта-кичик намойишларни уюштириб келмоқда.\nРоссияда ўтган парламент сайловида энг кўп овозни, расмий маълумотларга кўра, ҳукмрон “Единая Россия” партияси, президентлик сайловида эса шу партия лидери Владимир Путин қозонганди.


Она алласини эшитмаган Ҳасанжон соғайиши учун яхшиларнинг кўмаги керак\n13:28 / 25.10.2018 7498\nKUN.UZ ижодий гуруҳи Самарқанд вилоятининг Каттақўрғон туманидаги Нисбат қишлоғида яшовчи Йўлдош Тошовнинг хонадонида бўлди. Оддий ўқитувчи хонадони. Оила бошлиғи Йўлдошбек рафиқаси Лобархон билан уч қиз фарзанддан сўнг эгизак ўғил фарзандлар кўришади.\nЧақалоқларнинг Ҳусани касалмандроқ туғилди ва бор йўғи бир ой яшайди. Ҳасан эса яшаб кетди, бироқ…\nАйни пайтда 5 ёшга кирган ўғлон Ҳасан Шомуродовнинг қулоқлари мутлақо эшитмайди. Ота ўғли қандай қилиб бу дардга мубтало бўлганини шундай ҳикоя қилиб беради.\nУнинг айтишича, рафиқаси Лобархон эгизакларга ҳомиладор бўлганида, буйрагини даволаш учун врачлар кўплаб антибиотик дориларни муолажа учун ёзиб беришади. Дориларнинг акс таъсири фарзандлар саломатлигида намоён бўлади.\nЙўлдош Тошовнинг якка-ю ягона ўғли учун бормаган жойи, қоқмаган эшиги қолмади. Айни пайтда Ҳасанни даволаш учун мураккаб операция ўтказишдан бошқа илож йўқ.\nИнсоният карликни даволашга имкон берувчи аппаратни ўтган асрнинг 80-йилларида ўйлаб топган. Имплантат ички қулоқнинг ишламаётган қисми ўрнини босади: операция давомида тери остига танга катталигидаги қабул қилувчи ўрнатилади, ундан қулоқ чиғаноғига электр импульслар берувчи электрод ўтказилади. Қулоқ ва бошга узатувчи ўрнатилади: у товушларни электр импульсига кодлаштириб беради.\nҲасанжоннинг отаси — Йўлдош Тошов боласи тузалиб кетиши учун ҳар нарсага тайёр. Ҳалол ишлаб, пул орттириб, бола чақасининг ризқидан қийиб 60 миллион сўм жамғарган. Боласининг операциясига эса 135 миллион сўм керак бўлади. Оиланинг бундан ортиғига қурби етмаяпти. Операциянинг эса муддати яқинлашган, зудлик билан ўтказиш керак.\nОила энди сахий ва бадавлат инсонларнинг ёрдамига муҳтож бўлиб турибди. Биз кўнглида эзгулик палак ёзган барча юртдошларимиздан Ҳасанжоннинг кўрмагандек бўлиб кетиши учун Тошовлар хонадонига ёрдам қўлини чўзишни сўраб қоламиз.\nҲасан Шомуродов хайрия акцияси:\nAgrobank |Click/Payme: 8600 0423 6736 4998\nТошов Йўлдош (отаси)\nТелефон: (90) 280-22-37


13 апрел 2021, Тошкент вақти: 00:30\n24 сентябр куни Бухоро вилоятининг Жиноят ишлари бўйича Жондор туман суди “Эзгулик” жамияти Бухоро вилояти бўлими раиси, 60 яшар фермер Бобомурод Раззоқовни тўрт йил муддатга озодликдан маҳрум қилиш бўйича ҳукм чиқарди. Суд Раззоқовни одам савдосида айбдор деб топди.\nБу ҳақда Озодликка ҳуқуқ фаолининг ўғли Шуҳрат Раззоқов маълум қилди.\nСуд ҳукмига кўра, “Эзгулик” жамияти Бухоро вилояти бўлими раиси, 60 яшар фермер Бобомурод Раззоқов Ўзбекистон Жиноят Кодексининг 135-моддаси иккинчи қисми, “а”, “е” бандларига мувофиқ одам савдосида айбдор деб топилган.\n- Бир неча куни олдин Ўзбекистон Инсон ҳуқуқлари маркази раҳбари Акмал Саидов Женевада ўтказилган БМТ инсон ҳуқуқлари қўмитаси ишчи гуруҳининг 16-сессиясида Ўзбекистонда сиёсий маҳкумлар йўқлиги ҳақида гапирган эди. Бобомурод Раззоқовнинг тўқима айблар билан қамалиши эса жаноб Саидов айтган гапларини пучга чиқаради.\nБиз ўнлаб инсон ҳуқуқи фаоллари, ёзувчилар, журналистлар айнан ўзларининг фуқаролик фаоллиги учун ҳам Ўзбекистон қамоқхоналарида ўтирганини яхши биламиз. Шунингдек минглаб одамлар диний эътиқодлари учун маҳкум этилган ва улар қийноқлардан жабр кўрмоқда. Биз Ўзбекистон ҳукуматидан Бобомурод Раззоқовнинг иши қайта кўриб чиқилишини, у ишончли адвокатлар билан таъминланиб қамоқдан озод қилинишини талаб қиламиз, деди ҲРУ ташкилотининг Марказий Осиё давлатлари бўйича тадқиқотчиси Стив Свердлов.\nИнсон ҳуқуқлари “Эзгулик” жамияти Бухоро вилояти бўлими раиси, 60 яшар фермер Бобомурод Раззоқов Бухоро вилояти ИИБ томонидан шу йилнинг 10 июл куни ҳибсга олинган.


АДОЛАТ ТАНТАНАСИ КЎНГИЛЛАРГА ИШОНЧ БАҒИШЛАЙДИ\nАввало шуни айтиш керакки, оиламизга тааллуқли мулк билан боғлиқ низо фуқаролик ишлари бўйича Хоразм вилоят судлари томонидан бир неча маротаба кўриб чиқилди.\nНизони дастлаб кўриб чиққан биринчи босқич суди даъво аризамизни рад этди. Ви¬лоят судига берган шикоятимиз ҳам ижобий ҳал бўлмади.\nШундан сўнг табиийки, назорат тартибида Олий судга мурожаат қилдик. Адолат ва ҳақиқатнинг илк нишонаси ўшанда пайдо бўлди.\nИшни назорат тартибида синчиклаб ўрганиб чиққан Олий суд судьялари даъво талабимизни асосли ва ўринли эканини эъ-тироф этди.\nҚонун, адолат ва ҳақиқатнинг юзи ана шу тариқа очилди.\nАммо қонун тантанаси узоққа чўзилмади. Ётиб қолгунча отиб қол қабилида иш тутган низодаги иккинчи тараф гарчи асоссиз бўлса-да, суднинг қонуний қарорини тан олишни истамади. Гап шундаки, улар бу гал гўё "янги очилган ҳолат" бўйича фуқаролик ишлари бўйича суд бир четда қолиб, негадир маъмурий судга мурожаат қилишди.\nФуқаролик ишлари бў¬йича суд томонидан қонуний ва адолатли равишда қабул қилинган ҳал қилув қарори ўз кучида қолса-да, амалда чиппакка чиқди. Аниқроқ айт¬ганда, маъмурий суднинг қарори фуқаролик ишлари бўйича суднинг қарори ижроси йўлидаги катта тў¬сиққа айланди.\nШундан сўнг ҳали-ҳануз поёни кў¬ринмаётган низони қонуний равишда ҳал этиш учун ёрдам сўраб, "Куч-адолатда" газетаси таҳририятига ҳам мурожаат қилдик.\nМурожаатимизга бефарқ қарамаган таҳририят ходимлари бу масалада қо¬нуний ҳуқуқ ва ваколатларимиз, бурч ва мажбуриятларимизни атрофлича тушунтиришди. Натижада бизни узоқ йиллардан буён қийнаб келаётган низо яна Олий судда назорат тартибида кўриладиган бўл¬ди. Қонунийликка йўғрилган ҳақиқат, одиллик, адолат, холислик тамойили ҳаялласа-да, барибир ўзини намоён этди.\nЙиллар бўйи чўзилиб келган низо ва шу юзадан олиб борилган давомли суд ишлари ниҳоят қонуний якун топди. Олий суд томонидан назорат тартибида кўрилган низонинг интиҳосидан қониқиш ҳосил қилдик, ҳақиқат эгилса-да, барибир синмаслигига амин бўлдик.\nАлбатта, ҳақиқат тантана қилганидан оиламиз билан мамнунмиз.\nШу боис Олий суднинг фуқаролик ишлари бў¬йича судлов ҳайъатига қонунийлик ва адолатни қарор топтиргани учун ўз миннатдорчилигимизни билдирамиз.